**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Ιουλίου 2020, ημέρα Δευτέρα και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, μέσω τηλεδιάσκεψης, σύμφωνα με το άρθρο 38 του Κ.τ.Β. οι κ.κ. Βασίλης Καραμιτσάνης, Πρόεδρος του Διεθνούς Φεστιβάλ Animation-ANIMASYROS και Πρόεδρος της Ελληνικής Ένωσης Κινουμένων Σχεδίων –ASIFA, Πέτρος Γάλλιας, Καλλιτεχνικός Διευθυντής του Πολιτιστικού Σωματείου «ΗΡΟΣ ΑΓΓΕΛΟΣ», Σκηνοθέτης, Χορογράφος και Πρόεδρος του Ελληνικού Τμήματος του Διεθνούς Συμβουλίου Χορού της UNESCO, Άσπα Τομπούλη, Αντιπρόεδρος της Ένωσης μη Κερδοσκοπικών Θιάσων (ΕΜΚΕΘΙ), Χριστιάνα Γαλανοπούλου, Καλλιτεχνική Διευθύντρια του MIRfestival, Μαργαρίτα Συγγενιώτου, Οργανωτική Γραμματέας της Πανελλήνιας Ομοσπονδίας Θεάματος Ακροάματος (ΠΟΘΑ), Γιάννης, Λεοντάρης, σκηνοθέτης και Ιωακείμ Πανάγος, ηθοποιός, εκπρόσωποι της Πρωτοβουλίας Εργαζομένων στις Τέχνες «SUPPORT ART WORKERS».

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Πασχαλίδης Ιωάννης, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βασιλικός Βασίλειος (Βασίλης), Βέττα Καλλιόπη, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Ασημακοπούλου Σοφία – Χάιδω και Γρηγοριάδης Κλέων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα σας. Συνεχίζουμε την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις», με την ακρόαση των εξωκοινοβουλευτικών προσώπων.

Τον λόγο έχει ο κ. Βασίλης Καραμιτσάνης, Πρόεδρος του Διεθνούς Φεστιβάλ Animation-ANIMASYROS.

**ΒΑΣΙΛΗΣ ΚΑΡΑΜΙΤΣΑΝΗΣ (Πρόεδρος του Διεθνούς Φεστιβάλ Animation-ANIMASYROS και** **Πρόεδρος της Ελληνικής Ένωσης Κινουμένων Σχεδίων – ASIFA Hellas):** Καλημέρα. Κυρία Υπουργέ, κυρίες και κύριοι Βουλευτές, συνάδελφοι των πολιτιστικών φορέων, εκπροσωπώ το «ANIMASYROS», Διεθνές Φεστιβάλ Κινουμένων Σχεδίων και κυρίως τον φορέα «BRILLANT» των κινουμένων σχεδίων, στη χώρα, που είναι η «ASIFA HELLAS», η Ελληνική Ένωση Κινουμένων Σχεδίων. Είναι παράρτημα της Διεθνούς Ένωσης Κινουμένων Σχεδίων «ASIFA INTERNATIONAL», που τελεί, υπό την αιγίδα της Ουνέσκο. Έχει στόχο την προώθηση του animation, στην Ελλάδα και διεθνώς. Στην Ένωση, συμμετέχουν δημιουργοί, παραγωγοί, διανομείς, διοργανωτές φεστιβάλ και άλλοι επαγγελματίες, που συνδέονται με τον τομέα.

Η παρέμβασή μας στην Επιτροπή εστιάζεται στην υποστήριξη των καίριων θεματικών στοιχείων του συζητούμενου σχεδίου νόμου και με ποιον τρόπο η θέσπιση του νέου φορέα, δηλαδή, του ΑΚΡΟΠΟΛ και η λειτουργία του θα συμβάλλουν,στην πράξη, στην ενίσχυση της παραγωγής ελληνικού περιεχομένου animation.

Το οπτικοακουστικό αυτό είδος στηρίζεται ιδιαίτερα στις διεθνείς συμπαραγωγές και στις διατομεακές συνέργειες, με άλλες εκφάνσεις δημιουργίας του σύγχρονου πολιτισμού, όπως ο «live action» κινηματογράφος, η παιδική λογοτεχνία, τα «comics», τα ηλεκτρονικά παιχνίδια, δηλαδή, το «gaming», ο δημιουργικός σχεδιασμός, δηλαδή, το «design», και οι επιγραμμικές διαδραστικές εφαρμογές τέχνης, το «web art».

Ως προς την αναγκαιότητα δημιουργίας ενός δημόσιου φορέα, που θα λειτουργεί, ως μητροπολιτικός πόλος σύγχρονου πολιτισμού, η γνώμη μας είναι θετική, σχετικά με το νομοσχέδιο.

Η χρήση του εμβληματικού κτηρίου του πρώην ξενοδοχείου «Acropole Palace», στην οδό Πατησίων, στην Αθήνα, ως πολιτιστικού φορέα, μπορεί να δράσει καταλυτικά για τη δημιουργία ενός υπερτοπικού, φυσικού και ψηφιακού σημείου αναφοράς για δημιουργούς και παραγωγούς, που θα διευκολύνει τις απαραίτητες συνέργειες.

Η προστιθέμενη αξία του ΑΚΡΟΠΟΛ, ως καλλιτεχνικού πόλου, θα μπορούσε να συμβολίζεται, ήδη, από το όνομα του φορέα.

Θεωρούμε ότι αρκεί ένα απλό συν «+», που συμβολίζει το συν της συνεργασίας και της προστιθέμενης αξίας του νέου φορέα για τους καλλιτέχνες, με αναφορά στην Ακρόπολη και στη χρήση της διεθνούς λέξης «πόλος», δηλαδή, της γαλλικής της εκδοχής, δηλαδή «pole», άρα «Acropole plus, Acropole «+»».

Άρα, η εναλλακτική πρότασή μας για την ονομασία του φορέα είναι Acropolê (γαλλική περισπωμένη) + » και στα ελληνικά «ΑΚΡΟΠΟΛ ΠΛΑΣ».

Οι στόχοι του νέου φορέα συγκλίνουν στο όραμα ανάπτυξης, που έχουμε, για την Ελληνική Κοινότητα Κινουμένων Σχεδίων.

Στο πλαίσιο της δράσης Greece Animated, η «ASIFA HELLAS» έχει εκπονήσει τη δημιουργία ενός συστήματος εκπαίδευσης και ανάπτυξης καινοτομιών στην παραγωγή κινουμένων σχεδίων, το οποίο θα αναπτυχθεί, περαιτέρω, κατά το πρόγραμμα προώθησης των Ελλήνων δημιουργών και παραγωγών 2021-2022. Το σχέδιο περιλαμβάνει δράσεις για την κατάρτιση επαγγελματιών, την εκπαίδευση εκπαιδευτών, τη διενέργεια διδασκαλιών, master classes και συναντήσεων, με δημιουργούς και παραγωγούς διεθνούς εμβέλειας, προβολές ταινιών, εκθέσεις και σπουδαστήριο κινουμένων σχεδίων για έρευνα, σε συνεργασία με τα ΑΕΙ της χώρας, αλλά και υλοποίηση εργαστηρίων εκτός βάσης ιδιαίτερα σε σχολεία Πρωτοβάθμιας και Δευτεροβάθμιας εκπαίδευσης.

Η δυνατότητα φιλοξενίας στην έδρα του νέου φορέα θα μπορούσε να είναι εξαιρετικά χρήσιμη τόσο για τα μέλη της Ένωσής μας – δηλαδή, την κοινότητα κινουμένων σχεδίων – όσο και για το ευρύτερο κοινό. Η πρόβλεψη δράσεων δικτύωσης και διασύνδεσης των καλλιτεχνών και των καλλιτεχνικών δομών, αλλά και η στόχευση ανάπτυξης συνεργειών και συμπαραγωγών θεωρούμε ότι προσφέρει ωφέλιμα συστατικά, για όλο τον πολιτιστικό κλάδο και ειδικότερα, για το animation.

Σήμερα, μάλιστα, τα συστατικά αυτά αποτελούν απαραίτητη προϋπόθεση για την υποστήριξη της εθνικής παραγωγής κινουμένων σχεδίων και την απόδοση των συνεργιών, που προετοιμάστηκαν, μεθοδικά, στη διάρκεια των προηγούμενων χρόνων, διεθνώς, αλλά και στην Ελλάδα.

Όπως προκύπτει από το σχέδιο νόμου, πρόσβαση στο νέο φορέα και στις λειτουργίες του θα έχουν όλα τα μέλη της δημιουργικής βιομηχανίας και της επαγγελματικής και καλλιτεχνικής μας κοινότητας, με σχέδια παραγωγής, σχέδια καλλιτεχνικών έργων, για την Ελλάδα, αλλά και για τη διεθνή αγορά. Συνακόλουθα, η συμβολή του νέου φορέα απαιτείται να είναι αποφασιστική, στην αξιοποίηση των διαθέσιμων πόρων, σε επίπεδο Ελλάδας, Ευρωπαϊκής Ένωσης και διεθνώς, τόσο για τις χρηματοδοτήσεις, όσο και για την ορθή διαχείριση και ανάπτυξη των ανθρώπινων δικτύων και των μεθοδολογιών παραγωγής. Μεγάλη έμφαση πρέπει να δοθεί στις συμπαραγωγές, με τη χρήση ψηφιακών τεχνολογιών.

Ως προς την αξιοποίηση των φυσικών δυνατοτήτων του προνομιακού χώρου του ΑΚΡΟΠΟΛ, στο Κέντρο της Αθήνας, θεωρούμε στη σωστή κατεύθυνση τη λειτουργία πωλητηρίου, αναψυκτηρίου και εστιατορίου, που ενισχύουν τη μερική αυτοχρηματοδότηση του νέου φορέα και καλούνται να αναδειχθούν, σε χώρους άτυπης και φυσικής συνάντησης των καλλιτεχνών, με τους συναδέλφους τους, με άλλους καλλιτεχνικούς φορείς και με το ευρύ κοινό. Πολύ σημαντικό κρίνουμε ο χώρος να είναι εξοπλισμένος, με ταχύτατες διαδικτυακές συνδέσεις και άλλες ψηφιακές ευκολίες, καθώς πρέπει να δοθεί έμφαση, σε υποδομές και δράσεις τηλεσυνεργασίας, μέσω διαδικτύου, σε μια εποχή, που η παραγωγή σύγχρονου πολιτισμού είναι, αφενός, παγκοσμιοποιημένη, αφετέρου, σε πολύ μεγάλη έκταση επιγραμμική - δηλαδή online.

Τόσο η φυσική προσβασιμότητα για εμποδιζόμενες κοινωνικές ομάδες, όπως τα ΑμεΑ και οι ηλικιωμένοι, όσο και η ψηφιακή προσβασιμότητα, μέσω του σχεδιαζόμενου όγκου πληροφόρησης για ωφελούμενους εκτός Αττικής – εδώ τονίζουμε πολύ τη σύμπραξη των ατόμων της Περιφέρειας και όχι μόνο των ανθρώπων στην Αθήνα – με ισότιμη επέκταση των παροχών του ΑΚΡΟΠΟΛ, σε κάθε σημείο της Ελληνικής Περιφέρειας, για μας είναι, απολύτως, απαραίτητες για το νέο φορέα.

Στα πολύ θετικά στοιχεία του σχεδίου νόμου είναι η δυνατότητα του υπό σύσταση φορέα, για υλοποίηση προγραμμάτων στοχευμένων χρηματοδοτήσεων και επιδοτήσεων καλλιτεχνικών προσπαθειών, αλλά και για χορήγηση υποτροφιών. Η πρόβλεψη αυτή θα μπορούσε να αποδειχθεί εξαιρετικά χρήσιμη, για τον τομέα των κινουμένων σχεδίων, δεδομένου του γεγονότος ότι τα έργα κινουμένων σχεδίων, στη χώρα, παράγονται, κατά κανόνα, από πολύ μικρές και ατομικές επιχειρήσεις, η στόχευση της χρηματοδότησης, με τρόπο ευέλικτο, σε προτάσεις, με πολλαπλασιαστικό παραγωγικό αποτέλεσμα, θα λειτουργούσε, ως εναλλακτικό εργαλείο οικονομικής και λειτουργικής και μεγέθυνσης του τομέα του Animation.

Εκτιμούμε, επίσης, τη δημιουργία ευκαιριών κινητικότητας, μέσω φιλοξενίας δημιουργών - residencies - και μέσω της υποστήριξης δράσεων εξωστρέφειας, όπως είναι το φεστιβάλ. Ομοίως, η ειδική στόχευση του νέου φορέα στο capacity building – δηλαδή, στην ανάπτυξη ικανοτήτων των επαγγελματιών και των φορέων, που θα συμπράττουν και ανήκουν στη δημιουργική βιομηχανία, ανταποκρίνεται πλήρως στις προσδοκίες του Ελληνικού Οπτικοακουστικού Κλάδου. Ειδικότερα, στον τομέα των κινουμένων σχεδίων η ενδυνάμωση των επαγγελματιών, σε επίπεδο οικονομικής και διοικητικής λειτουργίας, συνεχιζόμενης κατάρτισης και ανάπτυξης είναι βασικό ζητούμενο.

Ακόμη, ειδικότερα, τη χρονιά αυτή, γιορτάζουμε τα 75 χρόνια λειτουργίας ελληνικών κινουμένων σχεδίων. Τα ελληνικά κινούμενα σχέδια ξεκίνησαν το 1945 και το 2020 συμπληρώνουν 75 χρόνια ζωής και έχουμε λάβει γι΄ αυτό την υποστήριξη του Υπουργείου Πολιτισμού και Αθλητισμού και υλοποιούμε μια σειρά από δράσεις, που εναρμονίζονται, πλήρως, με την προσέγγιση του capacity building, στον τομέα του ελληνικού animation.

Εκτιμούμε ότι ο θεσμός της Διεθνούς Συμβουλευτικής Επιτροπής θα έπρεπε να έχει πιο αποφασιστικές αρμοδιότητες από την απλή σύσταση φορέων ή χρηματοδοτών και τη γνωμοδοτική λειτουργία ή αλλιώς θα ήταν σκόπιμο να απαλειφθεί εξολοκλήρου, δεδομένου ότι ο δημιουργικό κλάδος δεν έχει, σε αυτή την κρίσιμη τρέχουσα συγκυρία, ως κύρια ανάγκη άλλη μια «επιτροπή σοφών», χωρίς ουσιαστική δυνατότητα συμβολής, απλώς, για λόγους πρόσδοσης διεθνούς κύρους. Προσδοκούμε ο νέος φορέας να υποδεχτεί, άμεσα και δημιουργικά, τους επαγγελματίες του ελληνικού animation.

Η ASIFA HELLAS παραμένει πάντα στη διάθεση της πολιτείας, για κάθε συνδρομή και συνέργεια στην κατεύθυνση αυτή. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κ. Καραμιτσάνη.

Να κάνω μία ερώτηση, κ. Καραμιτσάνη, για να το διευκρινίσουμε και για τους Βουλευτές και τη συνεδρίαση. Είσαστε και εκπρόσωπος του επόμενου φορέα, που έχει προσκληθεί, της Ελληνικής Ένωσης Κινουμένων Σχεδίων - ASIFA. Αν κατάλαβα καλά, η τοποθέτησή σας αφορούσε και την Ελληνική Ένωση Κινουμένων Σχεδίων, δηλαδή και για τα δύο μέρη;

**ΒΑΣΙΛΗΣ ΚΑΡΑΜΙΤΣΑΝΗΣ** **(Πρόεδρος του Διεθνές Φεστιβάλ Animation-ANIMASYROS και της Ελληνική Ένωση Κινουμένων Σχεδίων –ASIFA):** Είπα και στην αρχή της εισήγησης, ότι ο φορέας «ομπρέλα», ο συλλογικός φορέας, είναι η ASIFA HELLAS, η Ελληνική Ένωση Κινουμένων Σχεδίων. Ένα μέλος του, αρκετά εξέχον και με μεγάλη επικοινωνία, είναι το φεστιβάλ κινουμένων σχεδίων, που γίνεται στη Σύρο. Συνεπώς, η εισήγηση ήταν κοινή και ενσωματώνει τις συλλογικές προσδοκίες και τα συλλογικά σχόλια του τομέα των κινουμένων σχεδίων στη χώρα μας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πολύ καλά, το διευκρινίσαμε. Ξεκαθαρίσατε, ότι μιλήσατε και για τους δύο φορείς, για να έχουμε γνώση το ρόλο και τι αφορά τον καθέναν από τον φορέα.

Στη συνέχεια, το λόγο έχει ο Καλλιτεχνικός Διευθυντής του Πολιτιστικού Σωματείου «ΗΡΩΣ ΑΓΓΕΛΟΣ», ο κ. Πέτρος Γάλλιας, σκηνοθέτης, χορογράφος και Πρόεδρος του Ελληνικού Τμήματος του Διεθνούς Συμβουλίου Χορού της UNESCO.

*(Δεν ακούγεται λόγω κακής σύνδεσης)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Γάλλια, με ακούτε; Δεν είναι καλή η σύνδεση σας, από το internet το δικό σας. Θέλετε να το δείτε και με τη βοήθεια των τεχνικών να ξαναπροσπαθήσουμε; Να περάσουμε στον επόμενο εκπρόσωπο φορέα και να συνεχίσουμε μαζί σε λίγο;

**ΠΕΤΡΟΣ ΓΑΛΛΙΑΣ (Πρόεδρος του Ελληνικού Τμήματος του Διεθνούς Συμβουλίου Χορού της UNESCO, Καλλιτεχνικός Διευθυντής του Πολιτιστικού Σωματείου ΗΡΟΣ ΑΓΓΕΛΟΣ):** Βεβαίως.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστώ πολύ.

Προχωρώ, με τον Πρόεδρο της Πανελλήνια Ομοσπονδία Θεάματος Ακροάματος, κ. Κωνσταντίνο Κεχαγιόγλου και την Οργανωτική Γραμματέα, την κυρία Μαργαρίτα Συγγενιώτου.

Κυρία Συγγενιώτου, έχετε το λόγο.

**ΜΑΡΓΑΡΙΤΑ ΣΥΓΓΕΝΙΩΤΟΥ (Οργανωτική Γραμματέας της Πανελλήνιας Ομοσπονδίας Θεάματος Ακροάματος - ΠΟΘΑ):** Ευχαριστώ, κύριε Πρόεδρε.

Το Υπουργείο Πολιτισμού δεν φαίνεται να δείχνει την απαιτούμενη φροντίδα στον τομέα του συγχρόνου πολιτισμού. Η έλλειψη κεντρικού σχεδιασμού για τον σύγχρονο πολιτισμό έγινε απολύτως εμφανής, με την υγειονομική κρίση του κορονοϊού, που αποδείχθηκε ότι δεν υπήρχε καν μια επαρκής καταγραφή όλων των καλλιτεχνικών δυνάμεων του χώρου.

Το υπό συζήτηση νομοσχέδιο έρχεται, σε μια συγκυρία, εξαιρετικά δύσκολη. Η ακύρωση όλων των πολιτιστικών εκδηλώσεων, επί τρεισήμισι μήνες, έχει αφήσει τον κλάδο μας βαθιά πληγωμένο. Σύμφωνα με την ΕΛΣΤΑΤ, ο τομέας της ψυχαγωγίας και του πολιτισμού έχασε το 93% του κύκλου εργασιών του και βρίσκεται στην πρώτη θέση των πληττόμενων κλάδων. Η επανέναρξη, με πολλούς περιορισμούς, της καλλιτεχνικής δραστηριότητας, αλλά και η διαφαινόμενη μεγάλη οικονομική κρίση έχουν φέρει τους καλλιτέχνες σε απόγνωση. Η δημιουργικότητα, η έρευνα, η διερεύνηση της καλλιτεχνικής της γλώσσας και των εκφραστικών τους μέσων και ο διάλογος, ανάμεσα σε καλλιτέχνες, είναι μια άπιαστη πολυτέλεια.

Κύριο μέλημά τους είναι η οικονομική επιβίωση, με πενιχρή ή καθόλου στήριξη από το κράτος, σε συνθήκες ελεύθερης αγοράς, χωρίς κανένα προστατευτικό πλαίσιο, μέσα σε μια κατεστραμμένη οικονομία.

Μέσα σε αυτή τη συγκυρία, το Ακροπόλ θα μπορούσε να γίνει μια πολιτιστική όαση, μια αλυσίδα δημιουργίας, που θα φιλοξενούσε καλλιτεχνικές ομάδες ή μεμονωμένους καλλιτέχνες και θα τους επέτρεπε να εξελίξουν την τέχνη τους, απαλλαγμένοι από το άγχος της ανεύρεσης στέγης για τις πρόβες τους, για τη μελέτη τους ή την πρωτογενή δημιουργική τους εργασία. Θα μπορούσε να λειτουργήσει σαν ένας κόμβος, όπου οι διάφορες τέχνες θα συναντιόνταν, μέσα σε ένα πλαίσιο ανταλλαγής και συμπερίληψης. Αντί γι’ αυτό, προσπερνά εντελώς τον καλλιτέχνη και τη διαδικασία παραγωγής του έργου τέχνης και ενδιαφέρεται μόνο για το πως αυτό θα διοχετευθεί στην αγορά, ως προϊόν.

Έτσι, ακόμη και το προτεινόμενο πλαίσιο μετεκπαίδευσης δεν αποσκοπεί στο να εμπλουτίσει ο καλλιτέχνης τα δημιουργικά ή εκφραστικά του μέσα και δυνατότητες, αλλά να αποκτήσει δεξιότητες εύρεσης κονδυλίων και προώθησης του έργου του στην αγορά, να γίνει μάνατζερ του εαυτού του.

Πόσο απαραίτητο είναι αλήθεια αυτό, όταν υπάρχουν μεταπτυχιακά τμήματα πολιτιστικής διαχείρισης σε αρκετά πανεπιστήμια; Ακόμη περισσότερο, πώς αυτό αποτελεί προτεραιότητα για έναν καλλιτέχνη, όταν δεν υπάρχει καν μια ακαδημία παραστατικών τεχνών, παρά τις πιέσεις του χώρου, εδώ και δεκαετίες;

Ας μην έχουμε καμία αμφιβολία, το νομοσχέδιο αυτό είναι βαθιά πολιτικό και αντικατοπτρίζει τη νεοφιλελεύθερη ιδεολογία της πολιτικής ηγεσίας του Υπουργείου, την οποία δεν αφορά η παραγωγή του έργου τέχνης, παρά μόνο η πώλησή του.

Ο καλλιτέχνης καλείται να δημιουργήσει επιμέρους την τύχη του, με δικούς του πόρους, χωρίς να αντιμετωπίζεται, ως εργαζόμενος ή επαγγελματίας και στη συνέχεια, καλείται να πουλήσει πάλι μόνος του το έργο του, με τις δεξιότητες, που θα έχει αποκτήσει στο μεγάλο και πανάκριβο Κέντρο Επαγγελματικής Κατάρτισης, που λέγεται «ΑΚΡΟΠΟΛ Ακρός».

Κατά τα άλλα, οι σκοποί του Οργανισμού είναι ασαφείς. Αν και φιλοδοξεί να διατρέχει οριζόντια τον πολιτισμό, δεν υπάρχει καμία μέριμνα διασύνδεσής του, με τους υπόλοιπους εποπτευόμενους οργανισμούς. Θα είναι αποκομμένο από την υπόλοιπη καλλιτεχνική πραγματικότητα και οι όποιες δράσεις ή αναθέσεις θα αποφασίζονται από ένα απρόσωπο διευθυντήριο, χωρίς διαφανή κριτήρια. Ένα διευθυντήριο, που θα διοικείται από μάνατζερς, σύμφωνα κιόλας με τα καθορισμένα προσόντα του διευθυντή, προσόντα, που ελάχιστοι καλλιτέχνες διαθέτουν αθροιστικά.

Η εξήγηση της Αιτιολογικής Έκθεσης είναι αποκαλυπτική των προθέσεων του νομοσχεδίου, συνολικά γι’ αυτό το θέμα. Για την επιλογή του Διευθυντή, λέει η Αιτιολογική, δίνεται έμφαση στην εξασφάλιση τυπικών προσόντων και εμπειρίας στη διοίκηση, και τούτο διότι στην πράξη, παρατηρείται συχνά ότι εξαίρετοι καλλιτέχνες αδυνατούν να διαχειριστούν το διοικητικό και τεχνοκρατικό όγκο ενός οργανισμού τέτοιου μεγέθους.

Η διατύπωση αυτή δείχνει την απαξίωση του συντάκτη προς τους καλλιτέχνες, αν και η πρόσφατη ιστορία των εποπτευόμενων οργανισμών μας δείχνει ότι ήταν μάντζερς και όχι καλλιτέχνες αυτοί, που οδήγησαν στα χρέη τους οργανισμούς, που διοικούσαν.

Πόσο οξύμωρο φαίνεται, άλλωστε, ένας οργανισμός, που αποσκοπεί στο να αναπτύξουν οι καλλιτέχνες δεξιότητες μάνατζερ, να τους θεωρεί εκ προοιμίου ως ακατάλληλους για τη διοίκηση οργανισμών;

Θεωρούμε ότι η διοίκηση του Οργανισμού θα πρέπει έχει λιγότερο τεχνοκρατικά και περισσότερο καλλιτεχνικά χαρακτηριστικά και να περιλαμβάνει εκπροσώπους των καλλιτεχνικών κλάδων, που θα δραστηριοποιούνται στο «ΑΚΡΟΠΟΛ Ακρός».

Επίσης, ασαφής είναι η κρατική χρηματοδότηση του Οργανισμού και των δράσεων του, το ύψος της ή το ποσοστό που αυτή θα καλύπτει στον γενικό προϋπολογισμό.

Με το νομοσχέδιο αυτό, οι καλλιτέχνες τελικά καταλήγουν να δημιουργούν μόνο για να παράξουν κέρδος στον εκάστοτε παραγωγό ή καλλιτεχνικό βιομήχανο ή να γίνουν αρεστοί στα διάφορα ιδρύματα και χρηματοδότες, μάλιστα υπό τη σκέπη του Υπουργείου Πολιτισμού.

Έτσι, η μικρή καλλιτεχνική δημιουργία πρέπει να προσαρμοστεί, όχι μόνο στους νόμους της αγοράς και στο τι θέλει να καταναλώσει το κοινό, αλλά και στους νόμους των χορηγών. Είναι μία λογική ξεπερασμένη, που έχει αποτύχει, όπου εφαρμόστηκε. Στις Ηνωμένες Πολιτείες, κατά την κρίση του 2008, έκλεισαν πολλές ιστορικές καλλιτεχνικές ομάδες με σημαντική δράση, μετά από την απόσυρση των χορηγών. Ακόμα και στα καθ’ ημάς, η Καμεράτα, ξεκίνησε δυναμικά, ως μία ιδιωτική ορχήστρα εγχόρδων υψηλού επιπέδου, με τη χορηγία της Eurobank και όταν αυτή αποσύρθηκε, η Ορχήστρα σιγά-σιγά οδηγήθηκε στην παρακμή. Το κράτος οφείλει να χρηματοδοτεί και να προστατεύει την τέχνη, με κριτήρια και μακρόπνοο σχεδιασμό.

Στην ίδια λογική της αγοράς, σκιαγραφείται η σχέση του καλλιτέχνη με το κοινό, δηλαδή, όχι ως μία αμφίδρομη δημιουργική σχέση, κατά την οποία το έργο τέχνης διαμορφώνει το κοινό και διαμορφώνεται από αυτό, αποτελεί οργανικό κομμάτι της κοινωνίας και συγκροτεί το αφήγημα της εποχής του. Αντίθετα, το κοινό αντιμετωπίζεται, ως ο καταναλωτής, που ο αποκομμένος από αυτό καλλιτέχνης οφείλει να προσεγγίσει, μέσω των νέων τεχνολογιών της διαφήμισης και του μάρκετινγκ.

Το άρθρο για τα προσόντα του διευθυντή δεν είναι το μόνο που δείχνει την απαξίωση του νομοσχεδίου προς τον καλλιτέχνη ούτε η εμμονή να τον μετατρέψει σε μάνατζερ, σαν να μην αρκεί η καλλιτεχνική του ιδιότητα για να θεωρείται ολοκληρωμένος.

Στο άρθρο 1 αναφέρεται ότι το Υπουργείο Πολιτισμού και Αθλητισμού διατηρεί τη δυνατότητα να χρησιμοποιεί, χωρίς αντάλλαγμα, χώρους του ως άνω παραχωρούμενου κτηρίου για την πραγματοποίηση εκδηλώσεων, την υποδοχή επίσημων προσκεκλημένων και κάθε άλλη δραστηριότητα, για την οποία ο Υπουργός κρίνει σκόπιμη τη χρήση των πόρων του. Σε περίπτωση άσκησης των δυνατοτήτων που προηγουμένου εδαφίου, η διοίκηση του νομικού προσώπου δεν έχει δικαίωμα άρνησης. Δηλαδή, ό,τι και αν συμβαίνει, όποιος και να είναι ο προγραμματισμός του Οργανισμού, θα πρέπει να αναστέλλεται, όταν ο Υπουργός κρίνει ότι θα πρέπει να χρησιμοποιούνται οι χώροι του, σαν το πολυτελές σαλόνι του Υπουργείου, χωρίς καν υποχρέωση έγκαιρου προγραμματισμού και χωρίς κανείς ούτε η διοίκηση να μπορεί να φέρει αντίρρηση.

Το υπό συζήτηση νομοσχέδιο δημιουργεί έναν οργανισμό, που φαίνεται να φιλοδοξεί να υποκαταστήσει το ΥΠΠΟ, στη χάραξη πολιτικής για το σύγχρονο πολιτισμό. Αν θέλουμε να λειτουργήσει προς όφελος της καλλιτεχνικής δημιουργίας, θα πρέπει να φροντίσουμε για τη διασύνδεση του, με τη μικρή καλλιτεχνική δημιουργία, τους υπάρχοντες εποπτευόμενους φορείς και τον πολιτισμό στην περιφέρεια.

Επίσης, το ψηφιακό αρχείο, που θα δημιουργηθεί, θα μπορούσε να στεγάσει τη Βιβλιοθήκη του Θεατρικού Μουσείου. Οι καλλιτέχνες δεν χρειάζονται απρόσωπους οργανισμούς, που θα τους επιλέγουν, με αδιαφανή κριτήρια και μόνο αν η γλώσσα τους ταιριάζει με τη γλώσσα της αγοράς. Οι καλλιτέχνες χρειάζονται μία συνολική στρατηγική για το σύγχρονο πολιτισμό, οραματική, που θα τους επιτρέψει να δημιουργήσουν ελεύθερα και να γράψουν την ιστορία της εποχής τους, όπως τη βλέπουν αυτοί και όχι τα συμφέροντα των οποίων τα χρήματα θέλουν να προσελκύσουν. Χρειάζονται το πλήρες και σαφές εργασιακό πλαίσιο, που θα εξασφαλίσει τα δικαιώματα τους, την εργασία τους, με μισθό και ασφάλιση. Το Υπουργείο Πολιτισμού πρέπει να μεριμνά, ώστε να διαφυλαχθεί η αυτοτέλεια της τέχνης και όχι να της προσδίδει ιδιωτικοοικονομικά κριτήρια, με στόχο τη μαζική κατανάλωση.

Το υπό συζήτηση νομοσχέδιο…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Συγγενιώτου, με ακούτε;

Είσαστε ήδη στα 8 λεπτά, ενώ είχαμε πει 5. Παρακαλώ, σας δίνω 1 λεπτό, για να ολοκληρώσετε την τοποθέτησή σας.

**ΜΑΡΓΑΡΙΤΑ ΣΥΓΓΕΝΙΩΤΟΥ (Οργανωτική Γραμματέας της Πανελλήνιας Ομοσπονδίας Θεάματος Ακροάματος - ΠΟΘΑ):** *(ομιλεί χωρίς να ακούγεται, λόγω κακής σύνδεσης)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Συγγενιώτου, δεν ακούγεστε. Μετά τη διακοπή που έγινε, το τελευταίο κομμάτι της τοποθέτησής σας, δεν ακούστηκε. Παρακαλώ επαναλάβετέ το, έχετε ένα λεπτό.

**ΜΑΡΓΑΡΙΤΑ ΣΥΓΓΕΝΙΩΤΟΥ (Οργανωτική Γραμματέας της Πανελλήνιας Ομοσπονδίας Θεάματος Ακροάματος - ΠΟΘΑ):** *(ομιλεί χωρίς να ακούγεται, λόγω κακής σύνδεσης)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Συγγενιώτου, πάλι δεν ακούγεστε. Περιμένετε λίγο. Μιλήστε λίγο πιο μακριά από το μικρόφωνό σας. Ωραία. Ξεκινήστε.

**ΜΑΡΓΑΡΙΤΑ ΣΥΓΓΕΝΙΩΤΟΥ (Οργανωτική Γραμματέας της Πανελλήνιας Ομοσπονδίας Θεάματος Ακροάματος - ΠΟΘΑ):** *(ομιλεί χωρίς να ακούγεται, λόγω κακής σύνδεσης)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Συγγενιώτου, δεν ακούγεστε.

**ΜΑΡΓΑΡΙΤΑ ΣΥΓΓΕΝΙΩΤΟΥ (Οργανωτική Γραμματέας της Πανελλήνιας Ομοσπονδίας Θεάματος Ακροάματος - ΠΟΘΑ):** Θεωρούμε, το ποσόν των 1.600 ευρώ συν ΦΠΑ την ημέρα, υπέρογκο κόστος, για τα μπάτζετ των ελληνικών ταινιών μυθοπλασίας. Ζητάμε να επανεξεταστεί αυτό το κόστος και ειδικά οι παραγωγές, οι οποίες χρηματοδοτούνται από το Ελληνικό Κέντρο Κινηματογράφου να μπορούν να κάνουν τα γυρίσματά τους, ατελώς, στους αρχαιολογικούς χώρους. Με αυτό ήθελα να κλείσω, είναι για το άρθρο 20.

**ΓΕΩΡΓΙΟΣ ΣΤΥΛΟΣ (Πρόεδρος της Επιτροπής):** Ωραία, σας ευχαριστούμε.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Κύριε Πρόεδρε, είναι σύντομη η δήλωση που θέλω να κάνω. Θέλω να ζητήσω την κατανόηση των εκπροσώπων των φορέων, όπως και των μελών της Επιτροπής, γιατί πρέπει να αποχωρήσω, γιατί σε λίγα λεπτά ξεκινά στην Ολομέλεια η συζήτηση ενός νομοσχεδίου στο οποίο είμαι εισηγητής από το Κ.Κ.Ε. Λυπάμαι πάρα πολύ. Θα παρακολουθήσω τα όσα θα ειπωθούν. Θα τα διαβάσω από τα πρακτικά. Θα είναι λιγάκι δύσκολη η συμμετοχή μου και στην επόμενη συνεδρίαση της Επιτροπής, στις 13.00΄. Θα κάνω ό,τι μπορώ, έστω για λίγο να παραστώ να ακούσω. Θα πούμε πολλά περισσότερα για το νομοσχέδιο εκ των πραγμάτων στη δεύτερη ανάγνωση, η οποία είναι την Τέταρτη. Ευχαριστώ.

**ΓΕΩΡΓΙΟΣ ΣΤΥΛΟΣ (Πρόεδρος της Επιτροπής):** Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Το ίδιο ισχύει και για μένα, γιατί και εγώ είμαι εισηγητής, από πλευράς Κινήματος Αλλαγής, στο νομοσχέδιο, που συζητείται στην Ολομέλεια. Εκ των πραγμάτων, δεν μπορώ να είμαι εδώ.

**ΓΕΩΡΓΙΟΣ ΣΤΥΛΟΣ (Πρόεδρος της Επιτροπής):** Καταλαβαίνω τη δυσλειτουργία στον προγραμματισμό. Και εσείς, κύριε Γρηγοριάδη;

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής ΜΕρΑ25):** Εγώ θα καθίσω παραπάνω, είμαι κοινοβουλευτικός εκπρόσωπος, τα μικρά κόμματα τα έχουν αυτά προβλήματα, αλλά νομίζω ότι εγώ μπορώ, γιατί πρώτα είναι οι Εισηγητές και οι Ειδικοί Αγορητές.

**ΓΕΩΡΓΙΟΣ ΣΤΥΛΟΣ (Πρόεδρος της Επιτροπής):** Ενημερώνω, για να καταγραφεί και στα πρακτικά, αλλά να το ακούσουν και οι εκπρόσωποι των φορέων και ο κόσμος, που μας παρακολουθεί, που θα δει τη συνεδρίαση μας, ότι δύο Ειδικοί Αγορητές, ο κ. Κωνσταντόπουλος του Κινήματος Αλλαγής και ο Ειδικός Αγορητής του Κ.Κ.Ε., κ. Δελής, είναι ταυτόχρονα και εισηγητές σε νομοσχέδιο, το οποίο συζητείται στην Ολομέλεια και ξεκίνησε με διαφορά μιας ώρας. Γι’ αυτόν το λόγο, ίσως δεν θα ακούσουν όλους τους εκπροσώπους των φορέων.

Επιπλέον, θα κάνω μια άλλη ανακοίνωση, για όποιους εκ των εκπροσώπων φορέων έχουν υπόμνημα, μπορείτε να μας το στείλετε στην Διεύθυνση Κοινοβουλευτικών Επιτροπών και θα το διανείμουμε σε όλους τους Βουλευτές - μέλη της Επιτροπής και σε όλα τα Κόμματα. Αν κάποιος εκπρόσωπος φορέα δεν έχει προσκληθεί στην Επιτροπή και δεν συμμετέχει στη σημερινή συνεδρίασή μας, μπορεί επίσης, να μας στείλει υπόμνημα και να το διανείμουμε στους Βουλευτές και στα Κόμματα.

Τον λόγο έχει η κυρία Τομπούλη.

**ΑΣΠΑ ΤΟΜΠΟΥΛΗ (Αντιπρόεδρος της Ένωσης μη Κερδοσκοπικών Θιάσων- ΕΜΚΕΘΙ):** Η Ένωση μη Κερδοσκοπικών Θιάσων εκπροσωπεί θεατρικές μη κερδοσκοπικές εταιρείες, που αποτελούν, πάνω από το 70% των θεατρικών σχημάτων, που λειτουργούν, στην Ελλάδα. Να υπογραμμίσω, εδώ, ότι οι αστικές μη κερδοσκοπικές οργανώσεις δεν θα πρέπει να συγχέονται με τις ΜΚΟ, καθώς είναι καθαρά εταιρίες μη κερδοσκοπικού χαρακτήρα, δεν έχουν δικαίωμα από το νομικό τους καθεστώς ούτε να εκταμιεύουν ούτε να διανέμουν κέρδη. Θα επανέλθω στις ΑΜΚΕ (αστικές μη κερδοσκοπικές εταιρείες), αφού σημειώσω πρώτα ότι τα τελευταία χρόνια, στο χώρο των παραστατικών τεχνών, ήταν πάρα πολύ σαφής και φανερή η ανάγκη για παροχή τεχνογνωσίας, για διεθνείς ανταλλαγές και residencies καλλιτεχνών, για τη διακίνηση των δημιουργημάτων των δημιουργών. Γενικά, υπήρχε ανάγκη μιας καλύτερης οργάνωσης, μιας εξωστρέφειας και διεθνών επαφών.

Είναι υπαρκτή, λοιπόν, η ανάγκη αυτή, στον ελληνικό χώρο, των παραστατικών τεχνών και ιδιαίτερα τα τελευταία χρόνια, ήδη, υπάρχοντες οργανισμοί, δημόσιοι και ιδιωτικοί, μεμονωμένα θεατρικά σχήματα, αλλά και η ίδια η Ένωσή μας, η ΕΜΚΕΘΙ, μέσω της διοργάνωσης του Theater Crossroads, που έγινε, το Δεκέμβριο του 2018, στην Αθήνα, με την υποστήριξη του ΥΠΠΟΑ, επιχείρησαν και επιχειρούν ανοίγματα στο εξωτερικό, διεθνείς συνεργασίες και παρουσίαση ελληνικών θιάσων, σε φεστιβάλ και άλλες διοργανώσεις.

Το σχέδιο νόμου για τη δημιουργία του ΑCROPOLE ACROSS αναφέρεται στη δημιουργία ενός τεράστιου φορέα, με μια ευρύτατη κλίμακα δραστηριοτήτων, στόχων και αρμοδιοτήτων, από τη διακίνηση πολιτιστικών προϊόντων, μέχρι πολιτικές προσέγγισης του κοινού, εκπαίδευση στελεχών, ανάδειξη της περιοχής και του ελληνικού πολιτισμού. Είναι δύσκολο κανείς, μέσα σε ένα τόσο μεγάλο φάσμα δραστηριοτήτων και μη ξέροντας, γιατί δεν έχουμε και περιγραφή, ποιες είναι οι πραγματικότητες και οι ακριβείς οργανωτικές δομές, ανατρέχοντας, λοιπόν, στις διατάξεις του σχεδίου και όσον αφορά στο θέατρο, μας δημιουργήθηκε η ανάγκη για κάποιες διευκρινίσεις, σχετικά με τη σχέση του ΥΠΠΟΑ, ως εποπτεύοντος οργανισμού του νέου φορέα, του ΑCROPOLE ACROSS. Π.χ. οι υπάρχουσες χρηματοδοτικές δραστηριότητες και τα εργαλεία, που παρέχονται, σε θεατρικά και άλλα βέβαια, σχήματα, όπως τα προγράμματα του Cultural Europe ή άλλα ευρωπαϊκά προγράμματα, παραμένουν στις υπηρεσίες του ΥΠΠΟΑ; Μέρος αυτών ή στο σύνολό τους τέτοιες δραστηριότητες περιέρχονται στην εποπτεία και τη διαχείριση του ΑCROPOLE ACROSS; Τι γίνεται με τις ετήσιες επιχορηγήσεις του θεάτρου, έναν πάγιο και βασικό θεσμό και στρατηγική του Υπουργείου Πολιτισμού, για τις τελευταίες τρεις δεκαετίες, με κωδικό στον τακτικό προϋπολογισμό; Περνάει στις δραστηριότητες του νέου φορέα ή παραμένουν αυτές οι υπηρεσίες και η διαχείριση αυτών των πραγμάτων, στο ΥΠΠΟΑ; Ποιες είναι οι διαδικασίες προσέγγισης του νέου φορέα από τους δημιουργούς, κυρίως τους ανεξάρτητους δημιουργούς, που εκπροσωπεί η ΕΜΚΕΘΙ και βάσει ποιων κριτηρίων γίνεται;

Διατυπώνοντας αυτές τις ερωτήσεις, επανέρχομαι στα θέματα, που αφορούν τις ΑΜΚΕ, καθώς για πάνω από 30 χρόνια, οι αστικές μη κερδοσκοπικές εταιρείες αποτελούν το κατεξοχήν δημιουργικό και πρωτοπόρο κομμάτι του ελληνικού θεάτρου. Μεγάλοι θίασοι, μεσαίοι και μικροί, με μόνιμη θεατρική στέγη ή χωρίς στέγη, με καταξιωμένους παλιότερους ή νέους ταλαντούχους καλλιτέχνες, απασχολούν ένα μεγάλο μέρος του θεατρικού μας δυναμικού, ηθοποιούς και καλλιτεχνικούς συνεργάτες. Τα χαρακτηριστικά των θιάσων αυτών είναι η καλλιτεχνική πολυμορφία και ετερογένεια, οι διαφορετικοί τρόποι έκφρασης, η νεωτερική ματιά, ως προς την παραστασιολογική γλώσσα και την προσέγγιση των κειμένων, η ευρεία χρήση πολυμέσων και ψηφιακής τεχνολογίας. Οι ΑΜΚΕ, λοιπόν, αποτελούν ένα σημαντικότατο κεφάλαιο της ιστορίας του ελληνικού θεάτρου των τελευταίων δεκαετιών. Έχουν δημιουργήσει ένα μεγάλο, τεράστιο, θα έλεγα, καλλιτεχνικό απόθεμα, που πρέπει να διαφυλαχθεί και να στηριχτεί, μέσα από την προσφορά νέων δυνατοτήτων, τεχνογνωσίας και ευκαιριών.

Πολλοί από τους καλεσμένους, στη διεθνή πλατφόρμα, που οργανώσαμε, το 2018 και σας προανέφερα, ιδιαίτερα από χώρες, όπως η Γαλλία και η Ισπανία, ενδιαφέρθηκαν ιδιαίτερα για το νομικό καθεστώς των ΑΜΚΕ και τον τρόπο λειτουργίας τους, καθώς, θεώρησαν ότι αποτελεί ένα ενδιαφέρον και ευέλικτο μοντέλο, που παρέχει περισσότερες ελευθερίες στους καλλιτέχνες και που θα μπορούσαν να εφαρμόσουν στη χώρα τους.

Αναφέρω τα παραπάνω, επειδή συχνά, στη χώρα μας, έχουμε μια τάση να υποβαθμίζουμε κάποια από αυτά, που εμείς οι ίδιοι δημιουργούμε, ενώ άλλοι, που εμείς θεωρούμε ότι έχουν πιο προηγμένα συστήματα, εκτιμούν και εντυπωσιάζονται από αυτό, που έχει επιτευχθεί εδώ.

Ένας άλλος λόγος, που τα αναφέρω όλα αυτά, είναι ότι η μεταφορά μοντέλων, όσο επιτυχημένα και αν έχουν λειτουργήσει αλλού, δεν παράγει πάντα τα αναμενόμενα αποτελέσματα, αν δεν λαμβάνονται υπόψη και δεν κατανοούνται οι υπάρχουσες πραγματικότητες και οι ιδιαιτερότητες του κάθε χώρου και της κάθε χώρας. Αυτό έχει δείξει και η εμπειρία, σε άλλες χώρες, με παρόμοιους οργανισμούς. Ο αντίλογος, που αναπτύσσεται, για παρόμοιες δομές και φορείς, σε άλλες χώρες, είναι ότι με τις τεράστιες δυνατότητες, που διαθέτουν και τις μεγάλες χορηγίες, που αποσπούν, διαμορφώνουν μια κυρίαρχη αισθητική και συγκεκριμένα μοντέλα παραγωγής, μέσα σε ένα υπέρμετρα τεχνοκρατικό πλαίσιο. Είναι εύλογα, λοιπόν, τα ερωτήματα, πώς ένας τέτοιος πολυδύναμος Οργανισμός, πέρα από τον υποστηρικτικό, εκπαιδευτικό και συμβουλευτικό του ρόλο, καθόλα αποδεκτό, επηρεάζει τους ανεξάρτητους φορείς, τους ανεξάρτητους θιάσους, τις κατευθύνσεις, τις επιλογές τους και την ανταγωνιστικότητά τους.

Θεωρούμε σημαντικό, στη σελίδα 1 του προσχεδίου, ότι υπάρχει αναφορά στη δικτύωση και την υποστήριξη της δικτύωσης και της διασύνδεσης των ίδιων των φορέων του δημιουργικού κλάδου, δηλαδή, υποστήριξη, δημιουργία δικτύων και δικτυώσεων, μεταξύ των θιάσων, καθώς η ενίσχυση τέτοιων συνεργασιών διευρύνει τις δημιουργικές δυνατότητές τους, καθώς συνεργάζονται μεταξύ τους, τους βοηθά να δημιουργήσουν το προσωπικό τους στίγμα και την προσωπική τους γλώσσα, ιδιαίτερα τους νεότερους θιάσους.

Θεωρούμε, επίσης θετική την ανάπτυξη πολιτικών προσέλκυσης του κοινού, ωστόσο, έχει σημασία με ποιους όρους γίνεται αυτό. Ελπίζω να μιλάμε για μια ουσιαστική προσέγγιση του κοινού, επιμόρφωσή του και προσέλκυσή του προς το θέατρο και όχι με όρους μάρκετινγκ.

Ευχόμαστε και ελπίζουμε, ότι ο νέος φορέας, ως εποπτευόμενος και χρηματοδοτούμενος από το ΥΠΠΟΑ, θα λειτουργήσει, δημιουργικά και υποστηρικτικά, προς τα ανεξάρτητα μη κερδοσκοπικά θεατρικά σχήματα των ΑΜΚΕ, παρέχοντας, τουλάχιστον, δυνατότητες εξέλιξης του καλλιτεχνικού τους έργου, γνώσεις διακίνησης των δημιουργημάτων τους και ότι θα συμβάλλει στη διεθνή προβολή των δημιουργών τους, πάντα, μέσα από την κατανόηση, τη γνώση και το συνυπολογισμό των ιστορικών και των υπαρχουσών καταστάσεων του ελληνικού θεάτρου και κυρίως, των ανεξάρτητων παραγωγών. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς την κυρία Τομπούλη.

Θα συνεχίσουμε, με τον Εκπρόσωπο των SUPPORT ART WORKERS, που είναι η Πρωτοβουλία Εργαζομένων στις Τέχνες, τον σκηνοθέτη, κ. Γιάννη Λεοντάρη και τον ηθοποιό, κ. Ιωακείμ Πανάγο.

Το λόγο έχει ο κ. Λεοντάρης.

**ΓΙΑΝΝΗΣ ΛΕΟΝΤΑΡΗΣ (Εκπρόσωπος των SUPPORT ART WORKERS):** Σας ευχαριστώ πολύ, για την πρόσκληση και το χρόνο. Νομίζω, ότι έχουμε καλυφθεί, σε πάρα πολύ μεγάλο βαθμό, από την τοποθέτηση της εκπροσώπου της ΠΟΘΑ, που προηγήθηκε.

Θα συμπληρώσω κάποια στοιχεία, βασιζόμενος σε συγκεκριμένες διατάξεις του σχεδίου νόμου, που συζητείται εδώ.

Εάν επρόκειτο για ένα σχέδιο νόμου, το οποίο θα αφορούσε σ’ ένα κέντρο πολιτισμού και δημιουργίας, όπως αναφέρεται ο τίτλος του ΑΚΡΟΠΟΛ ACROSS, στο σχέδιο νόμου, θα ήταν ευπρόσδεκτο και εξαιρετικά ελπιδοφόρο. Από το άρθρο 2 και μετά, όμως, διαπιστώνουμε ότι αυτό το Κέντρο Πολιτισμού και Δημιουργίας φιλοδοξεί να καλύψει όλες τις δραστηριότητες εποπτείας και χρηματοδότησης και προώθησης των έργων τέχνης, στη χώρα. Θέλει να υπηρετεί όλες τις τέχνες, ταυτοχρόνως – βλέπω εδώ ότι αναφέρεται το θέατρο, τα εικαστικά, ο κινηματογράφος, το animation, το βιβλίο κλπ., δεν συνεχίζω.

Οι στόχοι, όπως αναφέρονται, στο άρθρο 2 του νομοσχεδίου, είναι αρκετά ασαφείς, κατά την άποψή μας. Δηλαδή, ο φορέας αυτός θέλει να είναι ένας φορέας παροχής τεχνογνωσίας. Αυτό είναι πάρα πολύ θετικό. Ωστόσο, απ’ ό,τι φαίνεται, αυτή η παροχή τεχνογνωσίας απευθύνεται σε λάθος αποδέκτες, γιατί διαβάζουμε ότι έχει στόχο να καλλιεργήσει τις δεξιότητες των μελών του πολιτιστικού και δημιουργικού κλάδου και αναφέρεται, σε ένα άλλο σημείο, στους καλλιτέχνες, οι οποίοι θα πρέπει να αποκτήσουν τις δεξιότητες εκείνες, που θα τους μετατρέψουν, ταυτοχρόνως, σε μάνατζερ. Δεν είναι η δουλειά των καλλιτεχνών αυτή, ασφαλώς.

Υπάρχουν, όπως ειπώθηκε και προηγουμένως, απόφοιτοι μεταπτυχιακών προγραμμάτων σπουδών – γνωρίζω, για παράδειγμα, το σχετικό πρόγραμμα, που υπάρχει στο Πάντειο Πανεπιστήμιο, το Πρόγραμμα Πολιτιστικής Διαχείρισης – υπάρχουν εξαίρετοι νέοι διδάκτορες, που έρχονται από πανεπιστήμια της Ελλάδας και του εξωτερικού, οι οποίοι εστιάζουν την έρευνά τους στην πολιτιστική διαχείριση και θα μπορούσαν, με πάρα πολύ αποτελεσματικό τρόπο, να αναλάβουν αυτή τη δραστηριότητα, σε συνεργασία με τους καλλιτέχνες.

Για την ώρα, να υπενθυμίσω ότι οι καλλιτέχνες, τους οποίους φιλοδοξεί να εκπροσωπήσει, σε ευρεία κλίμακα, η Κίνηση SUPPORT ART WORKERS, πεινάνε. Οι καλλιτέχνες πεινάνε, βυθίζεται ο κλάδος, σε δυσθεώρητα ποσοστά ανεργίας, ενώ οι εργασιακές συνθήκες, υπό τις οποίες εργάζονται, όσοι εργάζονται, είναι απαράδεκτες.

Επομένως, αυτή η πρόσθετη καλλιέργεια δεξιοτήτων, προφανώς, θα ήταν χρήσιμη, αν δεν ήταν, αυτή τη στιγμή, άκαιρη.

Το νομοσχέδιο αυτό δεν είναι ένα απλό νομοσχέδιο, ουσιαστικά, καταθέτει ένα μοντέλο πολιτιστικής πολιτικής. Είναι σαφής ο στόχος, όπως αναφέρεται στην Έκθεση Αξιολόγησης Συνεπειών Ρυθμίσεων, ο στόχος είναι «κάθε επενδυόμενο ευρώ να αποφέρει πολλαπλά οφέλη και προστιθέμενη αξία στον πολιτιστικό κλάδο και τα μέλη του, όσο και στην ανάπτυξη και την οικονομία της χώρας, εν συνόλω».

Πρόκειται για ένα αγγλοσαξονικό μοντέλο, το οποίο θεωρεί την τέχνη, όχι ως τέχνη, αλλά, ως πολιτιστικό προϊόν, το οποίο πρέπει να έχει ανταποδοτικό χαρακτήρα. Είναι πάρα πολύ σαφές το σχήμα. Βεβαίως, αυτό το μοντέλο εφαρμόζεται μόνο σε μία ή δύο ευρωπαϊκές χώρες, αυτή τη στιγμή, ενώ σε όλες τις υπόλοιπες, αντέχει ακόμα το μοντέλο, που θεωρεί την τέχνη κοινωνικό αγαθό.

Επομένως, το να ζητάει κανείς, σήμερα, από την τέχνη, σ’ αυτές τις συνθήκες, που ζούμε, να είναι ανταποδοτική, είναι σαν να ζητάει από ένα δημόσιο νοσοκομείο να είναι ανταποδοτικό ή από ένα δημόσιο σχολείο να είναι ανταποδοτικό, σε επίπεδο οικονομικής ανταπόδοσης.

Το Ακροπόλ φιλοδοξεί, επίσης, να είναι φορέας χρηματοδότησης, ωστόσο αυτή η χρηματοδότηση δεν έχουμε κατανοήσει, όπως είπε και η κυρία Τομπούλη, προηγουμένως, αν υποκαθιστά την ανάγκη κρατικής επιχορήγησης, για τις παραστατικές τέχνες, το θέατρο, το χορό και τις άλλες τέχνες, που είναι ένας πάγιος θεσμός, επίσης, αν αυτό που αναφέρεται, ως δυνατότητα προώθησης και διανομής των καλλιτεχνικών έργων στην Ελλάδα και το εξωτερικό, λειτουργεί, υποκαθιστώντας κάποιους φορείς.

Επίσης, η χρηματοδότηση, η οποία αναφέρεται στις αρμοδιότητες του Ακροπόλ, επαφίεται στις εισηγήσεις, που κάνει ο διευθυντής. Στο άρθρο 4, αναφέρεται ότι κατόπιν εισήγησης του διευθυντή, το διοικητικό συμβούλιο εγκρίνει τα προγράμματα επιδοτήσεων και χρηματοδοτήσεων, καθώς και τα προγράμματα υποτροφιών. Δεν προβλέπεται κάποια ανεξάρτητη γνωμοδοτική επιτροπή. Δεν είναι σαφές πώς εξασφαλίζεται η διαφάνεια και η λογοδοσία, όσον αφορά τις αποφάσεις χρηματοδοτήσεων.

Τέλος, για να μην μακρηγορώ, όπως είπα, στα περισσότερα από τα υπόλοιπα θέματα έχουν καλυφθεί από τους εκπροσώπους της ΠΟΘΑ. Βλέπουμε ότι υπάρχει μια διεθνής συμβουλευτική επιτροπή της οποίας ο στόχος είναι και αυτός θολός, καθώς αναφέρεται ότι και αυτή συμβάλλει στη διαμόρφωση της γενικής πολιτικής, προσελκύει οικονομικούς πόρους και χορηγίες –με ποιον τρόπο δεν αναφέρεται – και φέρνει σε επαφή το Ακροπόλ Ακρός, με φορείς πολιτισμού, με απώτερο στόχο, τις συμπαραγωγές. Άρα, λοιπόν, συμμετέχει και η διεθνής επιτροπή σε ζητήματα συμπαραγωγών. Με ποιο τρόπο; Παραμένει θολό.

Το τελευταίο, που θέλω να επισημάνω, είναι αυτό, που αναφέρεται, στο άρθρο 13 και αφορά τον εσωτερικό κανονισμό λειτουργίας του υπό ίδρυση φορέα. Πρόκειται για μια παθογένεια, η οποία ταλανίζει όλους τους εποπτευόμενους φορείς, για πάρα πολλά χρόνια. Εδώ, φαίνεται να επαναλαμβάνεται το λάθος και να εγκυμονεί ο κίνδυνος να περάσει πάρα πολύς χρόνος, μέχρι να συνταχθεί και να εγκριθεί ο εσωτερικός κανονισμός λειτουργίας, ο οποίος καθορίζει τα πιο ουσιαστικά ζητήματα λειτουργίας αυτού του Οργανισμού, δηλαδή, τη διάρθρωση και κατανομή των θέσεων προσωπικού, τις ειδικότητες, τα προσόντα, κατά κλάδο και ειδικότητα, τον τρόπο οργάνωσης και λειτουργίας του φορέα και την υπηρεσιακή κατάσταση του προσωπικού. Η εμπειρία μου από το Ελληνικό Κέντρο Κινηματογράφου – που υπήρξα πρόεδρος, για ενάμιση χρόνο, πριν από τρία χρόνια – είναι ότι κατά τον ίδιο τρόπο, προβλεπόταν στον ιδρυτικό νόμο, η σύνταξη και έγκριση εσωτερικού κανονισμού λειτουργίας - εντός πενταμήνου, αναφέρεται στον υπό συζήτηση νόμο - εντός τριμήνου αναφερόταν τότε για το Κέντρο Κινηματογράφου. Πήρε δέκα χρόνια, μέχρι να συνταχθεί και να εγκριθεί αυτός οργανισμός λειτουργίας και μέχρι τότε, όλες οι αποφάσεις λαμβάνονταν από το διορισμένο διοικητικό συμβούλιο και τον διορισμένο διευθυντή, χωρίς να υπακούουν, σε κανένα οργανόγραμμα και σε κανένα κανονισμό λειτουργίας. Ακριβώς το ίδιο προβλέπεται, στο υπό συζήτηση νομοσχέδιο, στο άρθρο 13, μέχρι να εγκριθεί εσωτερικός κανονισμός, όλα τα θέματα ρυθμίζονται με αποφάσεις του Δ.Σ. του Ακροπόλ Ακρός. Βλέπω έναν τεράστιο κίνδυνο, για άλλη μια φορά, σε εποπτευόμενο οργανισμό. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε κ. Λεοντάρη, μιλήσατε συνολικά οκτώ λεπτά.

Στο σημείο αυτό έγινε η δεύτερη εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Πασχαλίδης Ιωάννης, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βασιλικός Βασίλειος (Βασίλης), Βέττα Καλλιόπη, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Ασημακοπούλου Σοφία – Χάιδω και Γρηγοριάδης Κλέων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η καλλιτεχνική διευθύντρια του MIRfestival, κυρία Χριστιάνα Γαλανοπούλου.

**ΧΡΙΣΤΙΑΝΑ ΓΑΛΑΝΟΠΟΥΛΟΥ (Καλλιτεχνική Διευθύντρια του MIRfestival):**  Σας ευχαριστώ πολύ.

Αξιότιμε κύριε Πρόεδρε, αξιότιμα μέλη της Επιτροπής, κυρία Υπουργέ, κύριοι Βουλευτές, κατ’ αρχάς θα ήθελα να ευχαριστήσω το Υπουργείο για την πρόσκληση και για την ευκαιρία, που μου έδωσε, να τοποθετηθώ, εκ μέρους του MIR, του Ανεξάρτητου Φεστιβάλ Παραστατικών Τεχνών, που διευθύνω, αλλά και ως μέλος της Ανεξάρτητης Καλλιτεχνικής Κοινότητας, στην οποία ανήκω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Γαλανοπούλου, με ακούτε;

Θα ήθελα να σας διευκρινίσω το εξής. Η πρόσκληση έχει γίνει από την Επιτροπή Μορφωτικών Υποθέσεων της Βουλής, από τους Βουλευτές της, η Επιτροπή σας έχει καλέσει και εσείς μπορείτε να ευχαριστείτε όποιον θέλετε, αλλά σας το αναφέρω, για την αποκατάσταση της αλήθειας.

**ΧΡΙΣΤΙΑΝΑ ΓΑΛΑΝΟΠΟΥΛΟΥ (Καλλιτεχνική Διευθύντρια του MIRfestival):** Ωραία. Ευχαριστώ πολύ την Επιτροπή, λοιπόν.

Θα ήθελα και εγώ να προσθέσω ότι έχω καλυφθεί σε ορισμένα σημεία από προηγούμενους ομιλητές, καθώς τα ζητήματα, που θέλω να θέσω, αφορούν τις παραστατικές τέχνες, οπότε και ο κ. Λεοντάρης και η κυρία Τομπούλη με έχουν καλύψει σε ορισμένα σημεία.

Η δημιουργία ενός Πολιτιστικού Κέντρου, στο ΑΚΡΟΠΟΛ, είναι κάτι, το οποίο ο καλλιτεχνικός κόσμος περίμενε, εδώ και πολλά χρόνια. Η σύλληψη ενός Κέντρου, που θα εξυπηρετεί διάφορες ανάγκες του καλλιτεχνικού χώρου, αλλά και θα επιχειρεί να συνδέσει το σύγχρονο κόσμο της τέχνης με το ευρύ κοινό, είναι κάτι σημαντικό, για το οποίο αξίζουν συγχαρητήρια και στην Πολιτεία και σε όλους όσοι εργάστηκαν γι’ αυτόν το σκοπό.

Ωστόσο, η προσπάθεια του Υπουργείου να συγκεντρώσει τόσο πολλές και διαφορετικές δραστηριότητες, σε έναν μόνο Οργανισμό, είναι σίγουρα μια πρόκληση, στην οποία το παρόν νομοσχέδιο, σε κάποια στιγμή, ανταποκρίνεται, θα μπορούσε, όμως, και σε πολλά άλλα σημεία να βελτιωθεί.

Στο άρθρο 2, που τίθενται οι στόχοι του νέου Οργανισμού, διαπιστώνεται μια ανάμειξη των στόχων και των μέσων επίτευξης τους.

Θα περίμενε κανείς, όπως συμβαίνει, συνήθως, στα καταστατικά κείμενα, ως στόχοι να αναφέρονται αυτά, που δίνουν την κατεύθυνση, για παράδειγμα, η ενίσχυση και προβολή της σύγχρονης καλλιτεχνικής δημιουργίας και ως μέσα επίτευξης του, να αναφέρονται οι συγκεκριμένες δραστηριότητες, όπως η ανάπτυξη δράσεων και προγραμμάτων για την ενδυνάμωση των δομών και τα λοιπά. Εδώ, αντίθετα, εμφανίζονται όλα ως σκοποί, προσδίδοντας μια πολυδιάσπαση και μία ασάφεια, στην ταυτότητα του Οργανισμού.

Η δημοσίευση του νομοσχεδίου στη διαβούλευση πυροδότησε πολλές και αρνητικές αντιδράσεις, από τον καλλιτεχνικό χώρο. Αυτό οφείλεται στο γεγονός ότι αντί του άρθρου 2 στη διαβούλευση, τέθηκε το κείμενο της Αιτιολογικής Έκθεσης, για το άρθρο 2. Δεν γνωρίζω, αν αυτό είναι μία συνήθης πρακτική, όμως, στην προκειμένη περίπτωση, η αιτιολόγηση του άρθρου 2 είναι ένα κείμενο, που γράφτηκε, με άγνοια των συνθηκών και των ιδιαιτεροτήτων του καλλιτεχνικού χώρου, ενώ, αντίθετα, το ίδιο το άρθρο 2, στο νομοσχέδιο, αφήνει να διαφανεί μια προσπάθεια στήριξης των καλλιτεχνών.

Παρότι είναι προφανές ότι με την εισαγωγή όρων, όπως capacity, building skills, building mobility και τα λοιπά, ο στόχος είναι να μπορεί αυτός ο Οργανισμός να βρει χρηματοδότηση από τα διάφορα ευρωπαϊκά προγράμματα, που χρηματοδοτούν ανάλογες δραστηριότητες, o τρόπος, με τον οποίο το συγκεκριμένο κείμενο της αιτιολόγησης αναφέρεται στην καλλιτεχνική κοινότητα, είναι μάλλον υποτιμητικός.

Αντί, λοιπόν, η Αιτιολογική Έκθεση να επιχειρηματολογεί, ως προς την ανεπάρκεια των καλλιτεχνών να είναι οι ίδιοι και αποτελεσματικοί μάνατζερ του εαυτού τους, θα ήταν ίσως καλύτερο να διερευνούσε γιατί η ανεπαρκής, μέχρι τώρα, χρηματοδότηση των ομάδων εμποδίζει τους καλλιτέχνες να προσλάβουν ειδικούς στην πολιτιστική διαχείριση, που παράγονται από τα προπτυχιακά και μεταπτυχιακά τμήματα των ελληνικών και ξένων πανεπιστημίων, με αποτέλεσμα να πρέπει ολομόναχοι να ανταποκρίνονται στις προκλήσεις των αιτήσεων χρηματοδότησης.

Θα ήταν σίγουρα πιο παραγωγικό να γινόταν μια προσπάθεια να θεραπευθεί αυτό το πρόβλημα, είτε επιδοτώντας την πρόσληψη πολιτιστικών διαχειριστών, είτε θέτοντας στην υπηρεσία των καλλιτεχνών τέτοιες δομές και τέτοιους επαγγελματίες, στο πλαίσιο του νέου θεσμού, για να τους επικουρούν, όπως συμβαίνει, για παράδειγμα, στα Εθνικά Χορογραφικά Κέντρα της Γαλλίας, είτε επιδοτώντας τα μικρότερα και ανεξάρτητα γραφεία παραγωγής, με συγκεκριμένους όρους, ώστε να στηρίξουν τους ανεξάρτητους καλλιτέχνες, όπως συμβαίνει στην Ολλανδία και το Βέλγιο. Αν ο στόχος είναι να γίνουν εργαστήρια και σεμινάρια ενδυνάμωσης, να γίνουν προς αυτήν την κατηγορία επαγγελματιών του χώρου και όχι προς τους ίδιους τους καλλιτέχνες, που δουλειά τους είναι να κάνουν το καλλιτεχνικό τους έργο.

Το ίδιο νομοσχέδιο, στο άρθρο 24, υποστηρίζει ότι ένας καλλιτεχνικός διευθυντής δεν γίνεται να κάνει ταυτόχρονα και τη δουλειά του οικονομικού και του διοικητικού διευθυντή. Γιατί αυτό δεν ισχύει, σε μικρότερη κλίμακα και για τον ίδιο τον καλλιτέχνη;

Τα τελευταία χρόνια, υπάρχει ένα έντονο αίτημα, στον καλλιτεχνικό χώρο, να δημιουργηθεί μία Ανεξάρτητη Αρχή, που να διαχειρίζεται τα κονδύλια για τη χρηματοδότηση των τεχνών, όπως το Arts Council, στη Βρετανία ή, ακόμα καλύτερα, περισσότερες της μίας Ανεξάρτητες Αρχές, όπως τα Εθνικά Κέντρα, στη Γαλλία, κάτι το οποίο ξεκίνησε, στην Ελλάδα, με το Εθνικό Κέντρο Βιβλίου και το Εθνικό Κέντρο Κινηματογράφου, αλλά δεν επεκτάθηκε, με επιτυχία και στις άλλες τέχνες.

Στο συγκεκριμένο άρθρο 2 του νομοσχεδίου, αναφέρεται ότι ο νέος Οργανισμός θα κληθεί να παίξει και αυτό το ρόλο.

Επί της αρχής, οι δραστηριότητες, που προτείνει το άρθρο 2, μπορούν να αξιολογηθούν και ως θετικές.

Πιστεύουμε, όμως, ότι το νομοσχέδιο δεν αποσαφηνίζει τους όρους, με τους οποίους θα γίνονται αυτές οι χρηματοδοτήσεις, ποιους θα αφορούν και πώς θα εξασφαλίζεται η διαφάνεια και ο δημοκρατικός και δημόσιος χαρακτήρας τους, ούτε, βέβαια, με ποια κονδύλια. Οπότε γεννιούνται τα ερωτήματα: Θα αντικαταστήσει αυτός ο θεσμός τις επιχορηγήσεις, που δίνονται, από το Υπουργείο; Θα περιμένει το Υπουργείο να βγάλει χρήματα ο νέος θεσμός από διάφορους πόρους, για να χρηματοδοτήσει το καλλιτεχνικό έργο, παραιτούμενο το ίδιο, σταδιακά, από τη χρηματοδοτική υποστήριξη των καλλιτεχνών; Είναι προφανές, ότι τέτοια ερωτήματα δημιουργούν, βέβαια και τις αντιδράσεις από τον καλλιτεχνικό χώρο.

Επειδή η διεθνής εμπειρία δείχνει ότι ο κάθε καλλιτεχνικός τομέας έχει τις δικές του ιδιαιτερότητες και ανάγκες, παραμένει ερώτημα, αν ένας μόνο φορέας μπορεί να εξυπηρετήσει, με παραγωγικό τρόπο, όλες τις τέχνες και να αναλάβει όλα τα καθήκοντα, που τις αφορούν, δηλαδή, χρηματοδότηση, παραγωγή, προβολή, διοργάνωση, διασύνδεση, ενδυνάμωση και τα λοιπά και, ταυτόχρονα, να είναι ο ίδιος ένα κέντρο τεχνών, ένας χώρος αναψυχής και μία κοιτίδα δημιουργίας με residencies.

Ανάμεσα σε όλες αυτές τις δραστηριότητες, υπάρχουν κάποιες, που έχουν ανάγκη μιας πιο προφυλαγμένης συνθήκης, όπως η καλλιτεχνική δημιουργία, κατά τη διάρκεια ενός residency. Συνθήκη, η οποία δεν γνωρίζουμε, αν εξασφαλίζεται, τη στιγμή που ο ίδιος χώρος περιλαμβάνει δραστηριότητες, όπως π.χ. τη μαζική εστίαση.

Η συσσώρευση αρμοδιοτήτων εγκυμονεί και τον κίνδυνο σύγκρουσης συμφερόντων. Αν ένας οργανισμός χρηματοδοτεί την καλλιτεχνική κοινότητα, γενικά και ταυτόχρονα διοργανώνει ο ίδιος καλλιτεχνικές εκδηλώσεις, δεν ανταγωνίζεται τα έργα, που χρηματοδοτεί, αλλά δεν παρουσιάζει;

Ως προς τον προγραμματισμό έργων τέχνης, παραμένει, επίσης, ερώτημα αν το συγκεκριμένο κτίριο έχει την υποδομή. Για παράδειγμα, αν υπάρχει ένα black box, ένας μαύρος χώρος, με πολλαπλές χρήσεις και με εξοπλισμό, για τις παραστατικές τέχνες. Χωρίς μια τέτοια υποδομή, τα μέλη της κοινότητας των παραστατικών τεχνών δεν μπορούν, όχι μόνο να παρουσιάσουν τα έργα τους, αλλά ούτε και να φιλοξενηθούν, για να δημιουργήσουν, σε ένα residency. Άρα, δεν μπορούν να επωφεληθούν από το έργο. Υπάρχουν στούντιο για τη μουσική δημιουργία; Υπάρχουν στούντιο χορού για πρόβες; Αν δεν υπάρχουν όλα αυτά, πώς θα ανταποκριθεί ο νέος Οργανισμός στους στόχους, που περιγράφονται, στο άρθρο 2;

Στα θετικά στοιχεία, που αναφέρονται στο σκοπό, συγκαταλέγονται, βέβαια, το να απευθύνονται στην κοινότητα της περιοχής, γενικότερα. Παρότι αυτό είναι αντικείμενο ερμηνείας των διατάξεων από τον εκάστοτε διευθυντή, θα ήταν επιθυμητό να εξασφαλιστεί ο διάλογος με τις καλλιτεχνικές κοινότητες και τις κοινότητες των ανθρώπων της περιοχής, που θα αποτελούν το κατεξοχήν κοινό του.

Ως προς τα καθήκοντα του Διευθυντή, θα θέλαμε να δούμε και εδώ, όπως και στους άλλους εποπτευόμενους φορείς, να υπάρχει Καλλιτεχνικός Διευθυντής, δεδομένου ότι εμφανίζεται να κάνει καλλιτεχνικό προγραμματισμό.

Ως προς το άρθρο 9, σχετικά με τη διεθνή συμβουλευτική επιτροπή, πιστεύουμε ότι θα ήταν καλύτερα να αντικατασταθεί από συμβούλους έμμισθους, οι οποίοι να μοιράζονται, βέβαια, αυτό το βάρος του καλλιτεχνικού προγραμματισμού και της διασύνδεσης με την καλλιτεχνική κοινότητα, γιατί πιστεύουμε ότι είναι αδύνατο κάποιος να παρέχει τις υπηρεσίες του δωρεάν, προς όλες αυτές τις κατευθύνσεις, που περιγράφεται, ότι θα παρέχουν την υπηρεσία τους τα μέλη της εξωτερικής καλλιτεχνικής επιτροπής.

Συνοψίζοντας, βλέπουμε τη δημιουργία του πολιτιστικού κέντρου στο «Ακροπόλ», ως ένα θετικό βήμα, για την ανάπτυξη του πολιτιστικού τοπίου, στην Ελλάδα, αλλά πιστεύουμε ότι το νομοσχέδιο για την ίδρυσή του έχει περιθώρια βελτίωσης, πριν κατατεθεί οριστικά, ούτως ώστε να έχει από την ίδρυσή του αυτός ο Οργανισμός τη δυνατότητα να ανταπεξέλθει στις προκλήσεις των στόχων, που θέτει. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Γαλανοπούλου.

Το λόγο έχει ο κ. Γάλλιας.

**ΠΕΤΡΟΣ ΓΑΛΛΙΑΣ (Πολιτιστικό Σωματείο ΗΡΟΣ ΑΓΓΕΛΟΣ, Καλλιτεχνικός Διευθυντής, Σκηνοθέτης – Χορογράφος και Πρόεδρος του Ελληνικού Τμήματος του Διεθνούς Συμβουλίου Χορού της UNESCO):** Ευχαριστώ, κύριε Πρόεδρε. Θα μιλήσω πολύ λιγότερο, διότι θα καλύφθηκα σε πάρα πολλά, από τους προηγούμενους ομιλητές. Καταρχήν, θέλω να επικροτήσω την ίδρυση του ΑΚΡΟΠΟΛ, ενός φορέα, που θα πρέπει να είναι στο πλευρό των δημιουργών και να προωθεί το έργο των δημιουργών, στην Ευρώπη, στο εξωτερικό, αλλά και στην εγχώρια αγορά.

Τώρα, θέλω να επισημάνω ότι βρισκόμαστε στο τέλος του πρώτου τετάρτου του 21ου αιώνα και οι δημιουργοί βιώνουμε, όπως και ολόκληρη η κοινωνία, βέβαια, μια πρωτόγνωρη κατάσταση. Η συγκυρία της οικονομικής κρίσης και της πανδημίας έχουν γονατίσει πραγματικά τους δημιουργούς. Στο χώρο της τέχνης, οι δημιουργοί βρισκόμαστε σε μια πτωτική φάση. Το μέλλον δεν διαφαίνεται φωτεινό ούτε χαρούμενο ούτε αισιόδοξο. Ποιο θα είναι το μέλλον των δημιουργών, των ομάδων, της καλλιτεχνικής δημιουργίας;

Μέσα σε αυτό το περιβάλλον, η ύπαρξη ενός φορέα, που θα μπορούσε να βοηθήσει, να δώσει στους δημιουργούς και στις ομάδες την τεχνογνωσία, που θα μπορούσαν να προβάλουν το καλλιτεχνικό τους έργο, είναι ευπρόσδεκτο. Υπάρχει, όμως, ένα «αλλά». Θα θέλαμε, πριν προβάλουμε το καλλιτεχνικό μας έργο, να έχουμε την ευκαιρία να το δημιουργήσουμε. Αυτό το Κέντρο πρέπει να θέσει και σαν στόχο, όπως είπαν και πολλοί από τους προηγούμενους ομιλητές, τη στήριξη των δημιουργών, των μικρών ομάδων του θεάτρου, του χορού, των συνθετών και να στηρίξει τη δημιουργία του καλλιτεχνικού προϊόντος. Είναι, βεβαίως, απαραίτητη η γνώση για την προώθηση και την επικοινωνία του πολιτιστικού έργου. Κυρίως, όμως, προηγείται, θα έλεγα, να πρέπει να υπάρχει το καλλιτεχνικό έργο, για να μπορούμε να το προωθήσουμε. Ο χώρος μας έχει ανάγκη από ένα φορέα, που θα μπορεί να δώσει τεχνογνωσία στους δημιουργούς και με τη σκέψη αυτή θεωρώ ευπρόσδεκτη την ίδρυση του κέντρου.

Έχοντας την εμπειρία, από τη συμμετοχή μου, στο Διοικητικό Συμβούλιο του Εθνικού Κέντρου Θεάτρου και Χορού, που εκπροσωπούσα το Σωματείο των Ελλήνων Χορογράφων, από την ίδρυσή του μέχρι και τη λήξη του, θέλω να επισημάνω δύο προβλήματα, που αντιμετωπίσαμε και τότε. Το ένα είναι η στελέχωση των συμβούλων και των εργαζόμενων του Εθνικού Κέντρου, του ΑΚΡΟΠΟΛ, θα πρέπει να είναι από όλες τις τέχνες, εκπρόσωποι των τεχνών, εκπρόσωποι, που έχουν άμεση επαφή, με τη δημιουργία και τους δημιουργούς, γιατί αυτοί είναι, που γνωρίζουν τα προβλήματα, που αντιμετωπίζουν οι δημιουργοί και εμποδίζουν τη δημιουργία. Δεύτερον, αυτός ο φορέας να μην απορροφάει κονδύλια κρατικά, που θα μπορούσαν να πάνε κατευθείαν στους δημιουργούς, στην πρωτογενή δημιουργία. Αυτό τι σημαίνει; Να μην φαγωθούν πολλά χρήματα, σε λειτουργικά έξοδα ενός φορέα, όπως είχε συμβεί στο ΣΙΣΧΕ (Σωματείο Ιδιοκτητών Σχολών Χορού Ελλάδας), που αφαιρούνταν από τη χρηματοδότηση της πρωτογενούς παραγωγής. Ας δώσουμε, λοιπόν, όλοι τα χέρια και να φροντίσουμε το ΑΚΡΟΠΟΛ, που είναι ένας φορέας, που είναι απαραίτητος και πρέπει να γίνει, στη χώρα μας, να στηθεί από την αρχή, σε σωστές βάσεις, με τη σωστή φιλοσοφία και με άξονα την ενίσχυση των τεχνών και την ενίσχυση των δημιουργών, σε αυτές τις δύσκολες πραγματικά καταστάσεις που ζούμε. Αυτά μόνο ήθελα να πω. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μας ακούτε, κυρία Μελά; Μας ακούει η εκπρόσωπος του Επιμελητηρίου Εικαστικών Τεχνών Ελλάδος;

Επειδή δεν μπορούμε να συνδεθούμε, παρακαλώ, στείλτε μας την τοποθέτησή σας με υπόμνημα, να τη διανείμουμε στους Βουλευτές και στα Κόμματα.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):**  Έχει, νομίζω, ο κ. Ιωακείμ, από τους SUPPORT ART WORKERS, να δευτερολογήσει. Του είχατε αφήσει δύο λεπτά και είπατε ότι θα μιλήσει στη δευτερολογία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να δώσω το λόγο στους Εισηγητές και να δώσω μετά τον λόγο, στη δευτερολογία.

Ο κύριος Ιωάννης Λοβέρδος, Εισηγητής της Νέας Δημοκρατίας, δεν είναι εδώ, αυτή τη στιγμή. Μας έχει εξηγήσει, για προσωπικό λόγο. Θα επιστρέψει σε λίγο.

Τον λόγο έχει η κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, πριν ξεκινήσουν οι ερωτήσεις προς τους φορείς, θα ήθελα να υπογραμμίσω ότι, στη σημερινή συζήτηση, προκειμένου να είναι πλήρης και να απευθυνθεί, στοιχειωδώς, σε όλα τα ζητήματα, που θίγει το εν λόγω σχέδιο νόμου, θα έπρεπε, οπωσδήποτε, να συμπεριλαμβάνεται και το Σωματείο Ελλήνων Αρχαιολόγων, γιατί στα σημαντικότατα άρθρα 20 και 25 του νομοσχεδίου, τα οποία είναι ρηξικέλευθα και δεν πέρασαν καν από διαβούλευση, απαιτείται και η δική τους άποψη και ανατροφοδότηση, κυρίως, ως ειδικών. Η πεισματική άρνηση του Προέδρου, κ. Στύλιου, και μάλιστα, με τη φράση, «Δεν έχει το νομοσχέδιο κάποια διάταξη, που να έχει σχέση με τους αρχαιολόγους», να τους καλέσει, αποδεικνύει, ξεκάθαρα, ότι δεν θέλατε να ακουστεί η άποψή τους για τα άρθρα 20 και 25, ακριβώς, επειδή ίσως δεν συμφωνεί, με τη γνώμη και την άποψη του Υπουργείου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συγνώμη, μπορεί να μας δώσουν την άποψή τους και να την διανείμουμε σε όλους τους Βουλευτές. Μπορούν να την διαβάσουν όλοι.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Γιατί δεν τους καλέσατε, κ. Πρόεδρε; Ο Κανονισμός της Βουλής, το ξέρετε καλύτερα από μένα, επιτρέπει μέχρι δέκα φορείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ. Εάν τους αφορά το άρθρο 20, μπορούν να μας στείλουν το υπόμνημα τους, για να το διανείμουμε.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Σας παρακαλέσαμε και σας ξαναπαρακαλέσαμε, κύριε Πρόεδρε, να τους καλέσετε και δεν τους καλέσατε. Αυτή είναι η άποψή μας. Μπορεί να ακουστεί; Γιατί με διακόπτετε, όμως, κύριε Πρόεδρε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ελεύθερα. Σας λέω, λοιπόν, για να μην δημιουργούνται οι εντυπώσεις, ότι έχουν αποκλειστεί φορείς, ότι μπορούν να μας δώσουν υπόμνημα, να το διανείμουμε, να γίνει γνωστό σε όλους, να το διαβάσουν άπαντες.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Δεν δημιουργούμε καμία εντύπωση, κύριε Πρόεδρε. Αρνηθήκατε να καλέσετε το Σωματείο Ελλήνων Αρχαιολόγων, γιατί αν δεν συνέβαινε αυτό και είχε να κάνει μόνο με το να προκληθεί κάποια εντύπωση, πολύ απλά, δεν θα με διακόπτατε, αυτή τη στιγμή. Θα αφήνατε να το πω και θα τελείωνε η ιστορία. Από τη στιγμή που επιλέγετε να με διακόψετε, σημαίνει ότι έχουμε δίκιο, σε αυτό που λέμε. Αφήστε το να το πούμε, το καταθέσαμε και συνεχίζουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Είναιλάθος η αρχή, λάθος και το συμπέρασμα, να ξέρετε. Ακούστε με, έχω υποχρέωση, προσωπική, να αποκαταστήσω την αλήθεια για το Προεδρείο και για όλα τα Προεδρεία των Επιτροπών, αλλά και για εμένα τον ίδιο προσωπικά. Δεν αποκλείουμε κανέναν.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Είναι η δεύτερη φορά, κύριε Πρόεδρε, που το Προεδρείο, νομίζω πάλι σε συνεδρίαση, που έχει να κάνει με την Επιτροπή Μορφωτικών Υποθέσεων, αποκλείονται φορείς. Είναι η δεύτερη φορά και σας παρακαλούμε, θερμά, τρίτη να μην υπάρξει. Είναι κάτι που μας θίγει. Θεωρούμε ότι δεν είναι σωστή η τήρηση της διαδικασίας, αλλά και ως προς την ουσία του πράγματος. Κλείνω την παρένθεση, για να μην τρώω το χρόνο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πρέπει να σας πω, για να το γνωρίζετε και εσείς, κυρία Χρηστίδου, αλλά να το γνωρίζουν και οι υπόλοιποι Βουλευτές και όλοι οι εκπρόσωποι των Κομμάτων και οι φορείς, που μας ακούνε, ότι έχει συζητηθεί και στη Διάσκεψη των Προέδρων. Εγώ μίλησα, τοποθετήθηκα, δεν υπήρξε αντίλογος ούτε από το δικό σας Κόμμα ούτε από κανένα άλλο Κόμμα, έχουμε μία οργανωμένη συζήτηση, η οποία γίνεται κατά τη συνεδρίαση με τους φορείς, σύμφωνα με τον Κανονισμό της Βουλής.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Τι σχέση έχει αυτό;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ακούστε με λίγο, για τον τρόπο, με τον οποίο προβλέπει ο Κανονισμός της Βουλής να γίνεται η ακρόαση. Έχουμε μία οργανωμένη συζήτηση, η οποία διεξάγεται, στη δεύτερη συνεδρίαση του εκάστοτε νομοσχεδίου. Σε αυτή την οργανωμένη συζήτηση, προβλέπεται πόσοι φορείς μπορούν να προσκληθούν και πως καθορίζεται ο χρόνος, ο οποίος θα διανεμηθεί. Επειδή, επανειλημμένα, από το δικό σας Κόμμα έχουν γίνει αναφορές στο Προεδρείο και σε μένα προσωπικά, υπάρχει μία συστηματική επιδίωξη, η συζήτηση να μην είναι συζήτηση, αλλά να είναι μια απεραντολογία επί παντός θέματος, αυτό δεν θα το επιτρέψω.

Και όσον αφορά αυτό, που λέτε, ότι έχουν αποκλειστεί φορείς, αυτό δεν έχει γίνει ποτέ από το Προεδρείο ούτε στη συγκεκριμένη περίσταση. Σας παρακαλώ πολύ να διαβάσετε τον Κανονισμό.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Μέχρι δέκα λέει ο Κανονισμός.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και είμαστε στους 9. Μέχρι 10, όπως το λέτε, ακριβώς και είμαστε στους εννιά. Δεν έχει γίνει τίποτα, απλά, θα αποκαταστήσουμε την αλήθεια, λοιπόν.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Θεωρούμε παραβίαση της δεοντολογίας, δείχνει με ποιο τρόπο επιλέγετε να κάνετε πολιτικό διάλογο, αλλά και διάλογο με τους φορείς και έχει σημασία να ακουστεί στον κόσμο, που μας παρακολουθεί.

Ξεκινάμε, τώρα, λοιπόν, όσον αφορά στο ΑΚΡΟΠΟΛ. Δεν είναι δύσκολο να δει κανείς ότι η βασική φιλοσοφία, πίσω από τη λειτουργία του ΑΚΡΟΠΟΛ, έχει αλλάξει. Η αρχική του ΣΥΡΙΖΑ ήταν το ΑΚΡΟΠΟΛ να αποτελέσει μέσο καλλιτεχνικής ανταλλαγής, πειραματισμού, πρόσβασης νέων καλλιτεχνών στο κοινό και η νέα εκδοχή είναι σαφές πως μοιάζει με κέντρο επιμόρφωσης, κέντρο κατάρτισης καλλιτεχνών, με σκοπό τα ΕΣΠΑ και την αναζήτηση πόρων.

Θέλω, λοιπόν, την άποψη των φορέων και απευθύνομαι προς όλους σας, σε αυτή τη δύσκολη συγκυρία, όπου οι δουλειές, στο σύνολό τους, έχουν σχεδόν παγώσει.

Θεωρείτε ότι χρειάζονται, πρωτίστως, σεμινάρια οικονομικού μάνατζμεντ ή πρόσβαση σε χώρο για πρόβες, για επαφή με τους συναδέλφους σας; Ή ώσμωση με καλλιτέχνες από άλλους τομείς των τεχνών, μαζί με το κοινό; Χρειάζεται περισσότερο το ένα ή το άλλο;

Δεύτερον, μία ερώτηση στους Supporter Workers, που γνωρίζουμε όλοι μας, ότι δίνουν, μέχρι σήμερα αγώνα, για τα δικαιώματα των εργαζομένων, στο χώρο της καλλιτεχνικής δημιουργίας, συνολικά.

Στην παρούσα συγκυρία, θεωρείτε ότι η προσέγγιση, που έχει το Υπουργείο Πολιτισμού, στο θεσμό να βοηθήσει τους συναδέλφους να κάνουν μια σταδιακή επανεκκίνηση, θεωρείτε ότι πράγματι θα βοηθήσει ή θα απευθυνθεί μόνο σε λίγους, ενώ η πλειοψηφία, από την πλευρά των καλλιτεχνών, θα μείνει εκτός και δεν θα ωφεληθεί καθόλου;

Τρίτον, θεωρείτε ότι τα άρθρα του νομοσχεδίου παρέχουν τη διαφάνεια και την πολιτική και καλλιτεχνική αμεροληψία, που χρειάζεται η διαχείριση ενός τέτοιου φορέα; Να θυμίσουμε εδώ ότι το νομοσχέδιο – νομίζω, αναφέρθηκε και από τους φορείς - λέει ότι η διοίκηση του νομικού προσώπου δεν έχει δικαίωμα άρνησης στις επιταγές του Υπουργείου και, όποια στιγμή θέλει, το Υπουργείο μπορεί να χρησιμοποιήσει τους χώρους του ΑΚΡΟΠΟΛ και ο Διευθυντής κιόλας θα διοριστεί από το Υπουργείο. Άρα, μήπως το ΑΚΡΟΠΟΛ γίνεται ένα είδος βραχίονα για το Υπουργείο Πολιτισμού;

Τέταρτον, πιστεύετε ότι η προσέγγιση αυτή, που έχει το Υπουργείο Πολιτισμού, για το ΑΚΡΟΠΟΛ ΑΚΡΟΣ, που αντανακλά και μία γενικότερη λογική, περί σύνδεσης του καλλιτεχνικού έργου με την εμπορική του αξία, θα προωθήσει, κυρίως, τα υπόλοιπα καλλιτεχνικά και θα ευνοήσει την ομογενοποίηση της καλλιτεχνικής δημιουργίας, οδηγώντας, τελικά, στη συρρίκνωση του; Και αν αυτό συμβεί, τι θα σημαίνει, για την ουσιαστική παραγωγή πολιτισμού, μέσω της καλλιτεχνικής δημιουργίας; Υπάρχει η άποψη ότι η εμμονή στην εμπορευματοποίηση των πολιτισμικών προϊόντων ενέχει δύο μεγάλους κινδύνους και ορθώνει και ταξικούς φραγμούς αποκλεισμού από την καθολική πρόσβαση, στα παραγόμενα πολιτιστικά αγαθά, προξενώντας ευρεία πολιτισμική φτώχεια. Ποια είναι η δική σας γνώμη, σχετικά;

Σχετικά με τη ρήση της Υπουργού, στην τελευταία μας συνεδρίαση, προχθές, ότι «το Υπουργείο, αντί να σας δώσει ψάρια, θα σας μάθει να ψαρεύετε», η αλήθεια η δική μας και νομίζω και η δική σας, είναι ότι τα δικά σας «ψάρια» δεν είναι τα ΕΣΠΑ, αλλά το επόμενο έργο, που καλείται να δημιουργήσει ο καθένας και η καθεμιά από εσάς, στον τομέα του. Δηλαδή, το επόμενο τραγούδι για τον τραγουδοποιό, το επόμενο θεατρικό για τον ηθοποιό και ούτω καθεξής. Γενικά, η δική σας «ψαριά» είναι η καλλιέργεια των εκφραστικών σας μέσων. Το πώς θα χρηματοδοτηθούν αυτά τα projects και αν και σε ποια φάση της δημιουργίας τους χρειάζεται χρηματοδότηση, είναι ένας τομέας, στον οποίο, λογικά, θα ήταν χρήσιμη η βοήθεια του Υπουργείου και ενδεχομένως και του προσωπικού του ΑΚΡΟΠΟΛ - ΑΚΡΟΣ, για να μη χρειάζεται να τα κυνηγάτε και αυτά μόνοι σας. Αυτή είναι η άποψη μας. Συμφωνείτε, με αυτό ή διαφωνείτε; Εμείς λέμε «γιατί, δηλαδή, να αποσυρθεί η Πολιτεία, το Υπουργείο, από την εξεύρεση χρηματοδοτήσεων και να μετακυλήσει αυτήν την ευθύνη σε εσάς, που ήδη παλεύετε, με ένα σωρό άλλες υποχρεώσεις και μάλιστα σε τόσο δύσκολες οικονομικές εποχές;»

Το νομοσχέδιο αποσκοπεί, θεωρητικά, να βοηθήσει τους καλλιτέχνες, τους δημιουργούς και τους ανθρώπους του πολιτισμού. Θεωρείτε ότι συνιστά μια επιτυχημένη συνέχεια στα μέτρα, που έχει λάβει, ως τώρα το Υπουργείο Πολιτισμού; Επειδή σας δόθηκε η ευκαιρία και σας δίνεται η ευκαιρία να μιλήσετε, ενώπιον του Ελληνικού Κοινοβουλίου, για τα μέτρα και τις πρωτοβουλίες, που έχει πάρει, μέχρι τώρα, το Υπουργείο, τους τελευταίους μήνες της πανδημίας, αλλά και μετά, έχετε κάτι ακόμα να προσθέσετε;

Τελικά, παρά τις απαντήσεις, που λάβαμε, στην προηγούμενη συνάντηση της Παρασκευής, εδώ στην συνεδρίαση μας, το άρθρο 21 δεν στοχεύει στον εξορθολογισμό του αυτοτελούς τμήματος επικοινωνίας και προβολής, που, άλλωστε, είναι και αρμόδιο για την οργάνωση δράσεων δημοσιότητας και για την κάλυψη γεγονότων και εκδηλώσεων γενικού ενδιαφέροντος του Υπουργείου και όχι προσωπικά του εκάστοτε Υπουργού, κατά το άρθρο 10 του π.δ.4/2018, όπως είχε αναφέρει η κυρία Υπουργός, αλλά προσθέτει ένα ακόμα ξεχωριστό τμήμα, ως άρθρο, το 10Α΄, μόνο για την προβολή, τις δημόσιες σχέσεις και την εθιμοτυπία του Υπουργού.

Ρωτάμε εσάς τους φορείς, μετά το πολιτικό γραφείο της Υπουργού, που διαθέτει μετακλητούς δημόσιους υπαλλήλους, αυξημένο αριθμό μετακλητών από την Κυβέρνηση της Νέας Δημοκρατίας, μετακλητών συνεργατών, συν την υφιστάμενη και υπαγόμενη σε αυτό Διεύθυνση Διεθνών Σχέσεων και Ευρωπαϊκής Ένωσης, άρθρο 5 του π.δ. 4/2018, στην οποία περιλαμβάνεται και τμήμα διεθνών σχέσεων, κρίνετε και εσείς, με τη σειρά σας, ως ωφελούμενοι του εν λόγω Υπουργείου, που θεωρούμε ότι γνωρίζετε ότι είναι και υποστελεχωμένο και υποχρηματοδοτούμενο, απαραίτητη τη δημιουργία ακόμη ενός τμήματος εθιμοτυπίας;

Το άρθρο 22 αναφέρεται στο σημαντικό ρόλο του Διευθυντή του Φεστιβάλ Κινηματογράφου Θεσσαλονίκης και κρίνεται σκόπιμη η διαμόρφωση της αμοιβής του, κατά τρόπο, που ταιριάζει στο θεσμικό ρόλο, που έχει αναλάβει. Με το συγκεκριμένο άρθρο, ο Διευθυντής του Φεστιβάλ ορίζεται, ως όργανο της διοίκησης και οι αποδοχές του καθορίζονται, με κοινή απόφαση των Υπουργών Οικονομικών και Πολιτισμού και Αθλητισμού. Χωρίς να αμφισβητούμε καθ’ οιονδήποτε τρόπο τη σημασία του ρόλου του Διευθυντή του Φεστιβάλ, δεν νομίζετε ότι υπήρχαν πιο σοβαρές ελλείψεις στο Φεστιβάλ, που θα μπορούσαν να τακτοποιηθούν, κατά προτεραιότητα; Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Ασημακοπούλου, Ειδική Αγορήτρια της Ελληνικής Λύσης.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ)**: Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, βιώνουμε καταστάσεις, οι οποίες επηρεάζουν αισθητά τους διάφορους κλάδους του πολιτισμού. Γι’ αυτό η στήριξη των ανθρώπων, που εργάζονται, στον τομέα αυτόν, είναι καθοριστικής σημασίας.

Ο καλλιτεχνικός κόσμος, στην Ελλάδα, περνάει μεγάλη κρίση, στην εποχή μετά την καραντίνα, της οποίας τις επιπτώσεις δεν έχουμε δει, ακόμα τόσο αισθητά. Η αγωνία τους είναι μεγάλη, δικαιολογημένη. Και εμείς στην ΕΛΛΗΝΙΚΗ ΛΥΣΗ την κατανοούμε, απόλυτα.

Δεν αρκεί, όμως, μόνον η κατανόηση. Χρειάζεται και η έμπρακτη και, κυρίως, έγκαιρη στήριξη. Διότι, δυστυχώς, οι συνθήκες αλλάζουν, μέρα με τη μέρα και το αύριο τους είναι άγνωστο και αβέβαιο. Γι’ αυτό πρέπει να υπάρξει μέριμνα εκ των προτέρων και να μην φτάσουν πάλι στο σημείο να παρακαλούν την Κυβέρνηση για το αυτονόητο. Είδαμε θεατρικές παραστάσεις να διακόπτονται, τους κινηματογράφους να κλείνουν, τις παραγωγές να σταματούν. Ο χώρος του πολιτισμού είναι περισσότερο μετέωρος από ποτέ. Η πανδημία έχει επηρεάσει όλες τις πτυχές της ζωής μας και πολλοί κλάδοι της οικονομίας έχουν δεχτεί σοβαρά πλήγματα.

Ο πολιτισμός, ωστόσο, είναι ένας από τους τομείς, που καλείται να αντιμετωπίσει τις σημαντικότερες προκλήσεις. Εκείνος από κοινού με τη δημιουργικότητα μπορούν να γίνουν σημαντικές κινητήριες δυνάμεις και παράγοντες της καινοτομίας, όπως, επίσης, και σημαντικός πόρος για την επιχειρηματικότητα.

Ζητάμε από τους ανθρώπους του πολιτισμού να μας εκθέσουν οι ίδιοι τα προβλήματα, που ήδη αντιμετωπίζουν. Διότι η έλλειψη πολιτικής στρατηγικής, στον τομέα αυτόν, ειδικά στη χώρα μας, που αποτελεί την κοιτίδα του πολιτισμού, οδηγεί στη λογική του «βλέποντας και κάνοντας» και αυτό δεν σας τιμά. Ο πολιτισμός είναι επένδυση. Η Ελλάδα διαθέτει πλήθος πολιτιστικών στοιχείων, αλλά η προώθηση τους δεν λειτουργεί, όπως θα έπρεπε. Η προσφυγή στα αγαθά του πολιτισμού είναι για πολλούς ανάγκη αναζήτησης αντίβαρων, στη σφαίρα της γνώσης, της νόησης, της δημιουργίας και της ευαισθησίας.

Δεν μιλάμε μόνο για τα γράμματα και τις τέχνες, όταν αναφερόμαστε στον πολιτισμό, αλλά για το σύνολο των εκφάνσεων μιας κοινωνίας. Δηλαδή, των κυρίαρχων αντιλήψεων της, των θεσμών και του τρόπου λειτουργίας τους, των καθημερινών συμπεριφορών των πεπραγμένων της. Όλοι μιλούν για τη σπουδαιότητα του πολιτισμού, χωρίς να σκέφτονται, ότι πίσω από αυτόν βρίσκονται όλοι εκείνοι οι άνθρωποι, που με μεράκι τον στηρίζουν. Το πολιτιστικό οικοδόμημα είναι βαθιά τραυματισμένο και οι συνεχείς κρίσεις - πρώτα η οικονομική, στη συνέχεια η υγειονομική - του δίνουν τη χαριστική βολή.

Εμείς στην ΕΛΛΗΝΙΚΗ ΛΥΣΗ είμαστε εδώ, για να ακούσουμε, όχι μόνο τις θέσεις σας επί του παρόντος σχεδίου νόμου, αλλά, κυρίως, για να αφουγκραστούμε τους προβληματισμούς σας και να συμβάλουμε στο μέγεθος της επίλυσής τους. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Ασημακοπούλου.

Ο Ειδικός Αγορητής του ΜέΡΑ25, κ. Γρηγοριάδης, έχει το λόγο.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Δεν θα κουράσω ούτε εσάς, ούτε τους προσκεκλημένους φορείς μας. Θα πω μόνο ότι είναι πολύ σημαντική η παρουσία τους, σε αυτήν την Επιτροπή. Τους άκουσα, με ευλάβεια και νομίζω ότι είναι φανερό ότι στα περισσότερα πράγματα συμφωνούν με την Αντιπολίτευση και όχι με την Κυβέρνηση. Δεν θέλω να σας προκαταλάβω, αλλά τους ακούω, εδώ και μία ώρα.

Θέλω μόνο να συνταχθώ με την προλαλήσασα, κυρία Ραλλία Χρηστίδου, ότι και κατά τη γνώμη του ΜέΡΑ25, θα ήταν χρήσιμη η παρουσία των Αρχαιολόγων εδώ. Καταλαβαίνω τον Κανονισμό της Βουλής. Καταλαβαίνω ότι ήταν δικαίωμα της Επιτροπής να κάνει τις επιλογές της. Αλλά, παρ’ όλα αυτά, καταθέτω, στη διαβούλευση αυτή, την άποψη μας ότι θα ήταν πολύ χρήσιμοι οι Αρχαιολόγοι.

Επίσης, εξαιρετικά χρήσιμη θα ήταν, κατά τη γνώμη του ΜέΡΑ25 και νομίζω και των υπολοίπων, η συμμετοχή του Σωματείου Ελλήνων Ηθοποιών. Θυμίζω ότι το Σωματείο Ελλήνων Ηθοποιών είχε πολύ πρόσφατα αρχαιρεσίες και, επομένως, η ηγεσία του έχει πάρα πολύ νωπή εντολή από το σινάφι μας. Και νομίζω ότι, σε ένα τέτοιο νομοσχέδιο, είναι κραυγαλέα η έλλειψή του. Εμείς, ως ΜέΡΑ25, το είχαμε προτείνει. Εμπίπτει και αυτό στη δυνατότητα του Προεδρείου και της Επιτροπής να επιλέγει από όσους φορείς είναι να προταθούν. Όμως, ένας τόσο πρόσφατα εκλεγμένος Πρόεδρος και ένα Προεδρείο θα είχαν πολλά να πουν. Όσον αφορά τις ερωτήσεις, οι προλαλήσασες, γιατί δύο κυρίες μίλησαν, πριν από εμένα, με κάλυψαν, κύριε Πρόεδρε. Δεν θέλω να φάω χρόνο από τους υπόλοιπους.

Θέλω να ρωτήσω μόνο την κεντρική ερώτηση, που θα έχει κανείς, αν και με πρόλαβε ο εκπρόσωπος των Support Art Workers, αυτών που υποστηρίζουν, δηλαδή, τους Έλληνες, που δουλεύουν στην τέχνη. Είπε, ότι το να ζητάμε από την τέχνη και από την παραγωγή πολιτισμού να είναι οικονομικά ανταποδοτική, είναι σαν να ζητάμε από το Νοσοκομείο «Ευαγγελισμός», κατά τη διάρκεια του κορονοϊού, για παράδειγμα, τι κέρδη έβγαλε αυτό το μήνα, που αντιμετώπιζε στις εντατικές του, τον κορονοϊό. Θα ήταν πράγμα οξύμωρο. Δεν θα ήταν; Θα ήταν.

Επομένως, νομίζω η ερώτηση ότι είναι λίγο ρητορική, αλλά θα ήθελα να ακούσω την απάντηση όλων των φορέων, σε αυτή την ερώτηση. Αν, δηλαδή, πιστεύουν ότι το σκεπτικό ενός νομοσχεδίου ή της δημιουργίας ενός Οργανισμού, που εμφορείται από την ιδέα, ότι θα πρέπει τα πολιτιστικά προϊόντα να είναι οικονομικά βιώσιμα, να βγάζουν τα χρήματά τους, δηλαδή, να βγάζουν κέρδος για την πολιτεία και τους δημιουργούς τους, αν αυτό το σκεπτικό συνάδει με οποιαδήποτε λογική πολιτιστικής δημιουργίας, οπουδήποτε στη γη. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Γρηγοριάδη. Το λόγο έχει ο Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Θα ήθελα να κάνω μία ερώτηση, σε σχέση με το άρθρο 20, στις μεταβατικές διατάξεις, που αφορά την άδεια, που θα δίνεται σε ιδιώτες, να προβούν στην παραγωγή, αναπαραγωγή και διάθεση απεικονίσεων και αντιγράφων του πολιτισμού μας, αλλά δυστυχώς, δεν υπάρχει κάποιος καθ’ ύλην αρμόδιος στους φορείς, για να μου απαντήσει, παρότι, ως ΣΥΡΙΖΑ, είχαμε ζητήσει να συμπεριληφθούν στους φορείς κάποιοι εκπρόσωποι, όπως του Συλλόγου Ελλήνων Αρχαιολόγων, του Συλλόγου Υπαλλήλων Υπουργείου Πολιτισμού Αθηνών, Στερεάς Ελλάδος και Νήσων, κάποιους εκπροσώπους των συντηρητών και λοιπά. Έτσι, λοιπόν, ένα σημαντικό άρθρο αυτού του νομοσχεδίου, πάρα πολύ σημαντικό, δεν έχει αντίλογο από οργανωμένους φορείς των εργαζομένων και της κοινωνίας. Γιατί δεν δεχθήκατε να συμπληρωθεί, έστω, ο αριθμός 10 των φορέων, με κάποιον από αυτούς τους φορείς, για να μας απαντήσουν γι’ αυτό το άρθρο, το οποίο είναι πάρα πολύ σημαντικό και θα συζητήσουμε και στις επόμενες συνεδριάσεις μας, γι’ αυτό. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Σκουρολιάκο.

Το λόγο έχει ο κ. Ταραντίλης.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ, κύριε Πρόεδρε.

Ευχαριστούμε πολύ και τους φορείς για την παρουσίαση τους. Άκουσα συναδέλφους να ασχολούνται, με συγκεκριμένα νομοσχέδια, να κάνουν ερωτήσεις πάνω σε συγκεκριμένες διατάξεις. Εγώ θα ήθελα να ρωτήσω κάτι γενικότερο τους φορείς.

Ποια είναι η άποψή σας, όσον αφορά το συγκεκριμένο νομοσχέδιο και το γεγονός ότι για πρώτη φορά, έχουμε έναν φορέα, που δεν έχει αυτό που λέμε «καθετοποιημένη δράση», αλλά ασχολείται ουσιαστικά οριζοντίως με τη δράση, που αφορά το σύγχρονο πολιτισμό. Σας ευχαριστεί; Θεωρείτε ότι είναι κάτι χρήσιμο για το χώρο; Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Ταραντίλη.

Τώρα το λόγο έχουν οι εκπρόσωποι των φορέων, για να απαντήσουν στις ερωτήσεις που τους τέθηκαν από τους Βουλευτές. Το λόγο έχει η κυρία Μαργαρίτα Συγγενιώτου, Οργανωτική Γραμματέας της Πανελλήνιας Ομοσπονδίας Θεάματος Ακροάματος (ΠΟΘΑ).

**ΜΑΡΓΑΡΙΤΑ ΣΥΓΓΕΝΙΩΤΟΥ (Οργανωτική Γραμματέας Πανελλήνιας Ομοσπονδίας Θεάματος Ακροάματος - ΠΟΘΑ) :** Ήθελα να πω ότι για εμάς, σημαντική είναι η παραγωγή που πολιτιστικού έργου, χώρων τέχνης και δευτερευόντως, η πώλησή του, η οποία μπορεί να γίνει και από κάποιον άλλο.Εμείς είμαστε αναντικατάστατοι στο να το δημιουργούμε. Είναι χαρακτηριστικό, ότι το νομοσχέδιο αυτό δεν δημιουργεί κανένα πλαίσιο, ως προς τη δημιουργία αυτή καθ’ αυτή. Πρέπει να σκεφτόμαστε πάντα το εξής. Ότι αν ζητάμε από την τέχνη να είναι ανταποδοτική οικονομικά, αυτό επιδρά στην ίδια την ταυτότητά της. Εγώ είμαι κλασσική τραγουδίστρια. Δεν θα μπορούσε η περίεργη μουσική που τραγουδάω να είναι εμπορική, όμως, είναι πάρα πολύ σημαντική για την πορεία της μουσικής. Το ίδιο συμβαίνει για πάρα πολλούς καλλιτέχνες. Δηλαδή, υπάρχει κάποιος λόγος, που σε όλο τον πλανήτη υπάρχει ένα προστατευτικό πλαίσιο, ως προς τη σύγχρονη δημιουργία, για να μπορεί αυτή να έχει τη δικιά της γλώσσα και όχι τη γλώσσα, που κολακεύει αυτούς που θέλουν να βγάλουν χρήματα.

Αυτό είναι μια πολύ βαθιά ιδεολογική διαφορά, ανάμεσα σε όλους εμάς τους καλλιτέχνες και το νομοσχέδιο και αυτό φάνηκε στις τοποθετήσεις μας.

Θέλω να απαντήσω, όμως πάρα πολύ, στην τελευταία ερώτηση, για το αν μας χαροποιεί η οριζόντια δράση. Πώς είναι αυτή η οριζόντια δράση; Τι συμπεριλαμβάνει;Μια οριζόντια δράση θα είχε ενδιαφέρον, εάν, πραγματικά, αποσκοπούσε στο να συγκεντρωθούν διάφοροι φορείς, διάφοροι παράγοντες, που συνιστούν πολιτισμό. Μια οριζόντια δράση, θα μπορούσε να κάνει και πάρα πολύ μεγάλο κακό, εάν γίνει λάθος, γιατί όπως ξέρετε, τα πάντα βρίσκονται στις λεπτομέρειες. Θα μπορούσε να απορροφήσει όλα τα κονδύλια, τα οποία θα πήγαιναν σε μικρότερα σχήματα και να αποτελέσει ένα υδροκέφαλο σχήμα, το οποίο θα καθορίζει όλη την κατεύθυνση του πολιτισμού και αυτές οι διατάξεις μέσα σε νομοσχέδια είναι εξαιρετικά ανησυχητικές για όλους μας. Γι΄ αυτό και οι περισσότεροι καλλιτέχνες νοιώθουμε περισσότερο ανησυχία παρά χαρά για το νομοσχέδιο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Ιωακείμ Πανάγος, για να τοποθετηθεί και να απαντήσει στις ερωτήσεις, που τέθηκαν από τους κύριους Βουλευτές.

**ΙΩΑΚΕΙΜ ΠΑΝΑΓΟΣ (Ηθοποιός, εκπρόσωπος από την SUPPORT ART WORKERS, Πρωτοβουλία Εργαζομένων στις Τέχνες):** Σας χαιρετίζω και εγώ με τη σειρά μου.

Κύριε Πρόεδρε, κύριοι Βουλευτές, κύριοι συμπολίτες, συνάδελφοι, εργάτες της τέχνης, θα ξεκινήσω από την κυρία Χρηστίδου.

Θα πω ότι δεν θεωρούμε ακόμα τίποτα δεδομένο. Η ευρεία πολιτιστική φτώχεια, θέλω να πω, ότι δεν ξεκίνησε από τον covid, ξεκίνησε από πιο πριν, απλά ο covid ήταν μια επαγγελματική ταφόπλακα για εμάς. Θα ήθελα να ζητήσω από όλους τους αρμόδιους φορείς να σκύψουν πάνω από το πρόβλημά μας, πραγματικά, αυτή τη φορά, γιατί όπως και με τις εξαγγελίες της μετα-covid εποχής από το Υπουργείο, υπήρχαν κενά παντού. Βλέπουμε κενά και σε αυτό το project, το «Acropole Across». Έχω εντοπίσει και εγώ την απευθείας ανάθεση του καλλιτεχνικού διευθυντή, τη φύλαξη, τον καθαρισμό, το ότι ο τεχνικός εξοπλισμός θα ανήκει σε ιδιωτικές εταιρείες. Δεν μπορώ να το καταλάβω, απόλυτα, πως τον τεχνικό εξοπλισμό θα τον χειρίζονται πάλι εξωτερικοί παράγοντες. Υπάρχουν και πάλι κενά στο ποιοι θα είναι σε αυτές τις παραστάσεις μέσα. Θα καλούνται οι ΑΜΚΕ; Θα καλούνται τα Νομικά Πρόσωπα; Θα καλούνται οι ελεύθεροι επαγγελματίες; Επίσης, γιατί δεν υπάρχει το Θεατρικό Μουσείο, μέσα σε όλο αυτό, κάτι που είναι σημαντικό και πληττόμαστε από αυτό, εδώ και κάποια χρόνια;

Είναι σημαντικό ό,τι και να γίνει, να γίνει εμπεριστατωμένα και «όχι με πολλά καρπούζια στη μασχάλη», γιατί θα αρχίσουν πάλι να μας πέφτουν και αυτήν τη φορά, θα είναι το τελειωτικό για μας. Ζητώ από όλους, σας εκλιπαρώ, όσους βρίσκονται στη Βουλή, αυτή τη φορά και την Υπουργό να σκύψει πάνω από το πρόβλημα, πραγματικά και να βρούμε πραγματικές λύσεις, χωρίς τις όποιες διαδικασίες, που ως τώρα τουλάχιστον, έχουμε ζήσει. Για τα ΕΣΠΑ o κ. Λεοντάρης μπορεί να σας πει περισσότερα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Ιωακείμ Πανάγο.

Το λόγο έχει ο κ. Λεοντάρης.

**ΓΙΑΝΝΗΣ ΛΕΟΝΤΑΡΗΣ (Σκηνοθέτης από την SUPPORT ART WORKERS, Πρωτοβουλία Εργαζομένων στις Τέχνες):** Σε σχέση με τα ερωτήματα, που τέθηκαν από την κυρία Χρηστίδου και τον κ. Γρηγοριάδη, επιμένω ότι είναι ανησυχητική η απόκλιση της Ελλάδας, σε ζητήματα πολιτιστικής διαχείρισης, από τις ισχύουσες ευρωπαϊκές πρακτικές. Είναι ανησυχητική και είναι και ακατανόητη. Πουθενά στην Ευρώπη, σε καμία ευρωπαϊκή χώρα, δεν ελέγχονται οι επιχορηγήσεις για το θέατρο, για τις τέχνες, γενικότερα, απευθείας από το αρμόδιο Υπουργείο Πολιτισμού. Είναι μια πρακτική αδιανόητη, καθώς η πολιτιστική πολιτική, με αυτόν τον τρόπο, εξαρτάται, κάθε φορά, από τις πολιτικές συγκυρίες. Έτσι, λοιπόν, παντού υπάρχει, εκτός Ελλάδος, ένας ή περισσότεροι κεντρικός και περιφερειακοί δημόσιοι φορείς, οι οποίοι ασκούν την πολιτική των επιχορηγήσεων, βάσει σταθερών κονδυλίων, που τους διατίθενται, μέσα από συγκεκριμένο κωδικό στον Προϋπολογισμό.

Όσον αφορά την αναφορά στα ΕΣΠΑ, που γίνεται είτε άμεσα είτε υπονοείται από διατάξεις του νομοσχεδίου, θα πρέπει να θυμίσω ότι - και αυτό είναι μια διεθνής πρακτική- συνήθως, τα ΕΣΠΑ και τα μεγάλα κονδύλια των ΕΣΠΑ δίνονται σε θεσμούς καλλιτεχνικούς, στις υποδομές, στην καλλιτεχνική έρευνα και στην εκπαίδευση. Αυτή είναι η πρώτη κατεύθυνση, που έχουν τα ΕΣΠΑ. Είναι πάρα πολύ ανησυχητικό το να μπούμε σε μια λογική διαχείρισης όλων αυτών των κονδυλίων και κατανομής τους σε εταιρείες, σε ιδιωτικούς καλλιτεχνικούς οργανισμούς και σε φυσικά πρόσωπα. Βεβαίως, πρέπει να φτάνει μέρος των προγραμμάτων στους καλλιτέχνες, αλλά η μεγαλύτερη ευκαιρία είναι η αξιοποίησή τους, για τη δημιουργία υποδομών, θεσμών έρευνας και εκπαίδευσης.

Όσον αφορά το αν είναι χρήσιμη η δημιουργία αυτού του Οργανισμού, θα πω πάρα πολύ καθαρά, ότι πολύ πιο χρήσιμη θα ήταν η σύσταση ενός ανεξάρτητου φορέα χρηματοδοτήσεων και επιχορηγήσεων για την τέχνη. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Γαλανοπούλου.

**ΧΡΙΣΤΙΑΝΑ ΓΑΛΑΝΟΠΟΥΛΟΥ (Καλλιτεχνική Διευθύντρια MIRfestival):** Θα ήθελα να απαντήσω στον κ. Γρηγοριάδη, που θέτει το ζήτημα του αν περιμένουμε από τον πολιτισμό να βγάζει χρήματα, αν είναι λογικό και αν αυτό εφαρμόζεται, σε άλλες χώρες.

Σίγουρα, το να περιμένουμε από τον πολιτισμό να βγάλει χρήματα δεν είναι λογικό, τα μαθηματικά του πολιτισμού ποτέ δεν βγαίνουν και ειδικά, όταν μιλάμε για σύγχρονες μορφές τέχνης, που δεν έχουν τη δυνατότητα να απευθυνθούν, σε ένα πάρα πολύ ευρύ κοινό, γιατί ακριβώς είναι πρωτοποριακές, δημιουργούν τη βάση, πάνω στην οποία θα κινηθούν τα καλλιτεχνικά πράγματα, για τα επόμενα χρόνια. Αυτού του τύπου η καλλιτεχνική δημιουργία χρειάζεται, πραγματικά, τη στήριξη και τη φροντίδα της πολιτείας.

Βέβαια, πρέπει να πούμε ότι ένα πολιτιστικό κέντρο είναι ένα πολιτιστικό κέντρο, δεν είναι ένας φορέας, ο οποίος θα καλύψει όλες τις ανάγκες, που προσπαθεί να καλύψει αυτό το νομοσχέδιο. Και υπάρχουν ανάλογα κέντρα, σε ξένες χώρες, όπως για παράδειγμα, ένα ανάλογο κέντρο, που γνωρίζω, είναι ένα που υπάρχει στο Βέλγιο, το οποίο ταυτόχρονα εξυπηρετεί τις ανάγκες της περιοχής, αλλά είναι και μια κοιτίδα γέννησης καινούργιων πραγμάτων. Ωστόσο, δεν μπορούμε ποτέ να περιμένουμε ότι όλα αυτά θα μπορούν να συμβούν, χωρίς τη στήριξη της πολιτείας, όπως, επίσης, δεν μπορούμε να περιμένουμε ότι οι ανεξάρτητοι φορείς θα στηριχτούν όλοι από έναν μόνο φορέα.

Θα συμφωνήσω με τον κ. Λεοντάρη, ότι θα πρέπει πρώτα να εξασφαλιστεί ότι οι τομείς, οι ανεξάρτητοι τομείς των τεχνών, θα υποστηρίζονται από τα ανάλογα εθνικά κέντρα, που εξυπηρετούν αυτές τις τέχνες, για να μπορέσει να γίνει μια μακροπρόθεσμη πολιτιστική πολιτική, δυστυχώς, διαφορετικά, θα έχουμε μόνο βραχυπρόθεσμες πολιτικές και το συγκεκριμένο Κέντρο Τέχνης κινδυνεύει πραγματικά να γίνει ένας χώρος αποκλειστικά αναψυχής και όχι ένα κέντρο καλλιτεχνικής δημιουργίας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Γάλλιας.

**ΠΕΤΡΟΣ ΓΑΛΛΙΑΣ (Σκηνοθέτης - χορογράφος και Πρόεδρος του Ελληνικού Τμήματος του Διεθνούς Συμβουλίου Χορού της UNESCO):** … … …

*(Δεν υπάρχει σήμα και δεν ακούγεται)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επειδή δεν ήταν καλή η σύνδεση, είχε διακοπές, αν θέλετε, μπορείτε να μας στείλετε κάποιο υπόμνημα να το καταχωρίσουμε στα πρακτικά. Αυτό ισχύει και για όλους τους εκπροσώπους.

Το λόγο έχει ο κ. Καραμητσάνης, εάν επιθυμεί να κάνει μια δεύτερη τοποθέτηση.

**ΒΑΣΙΛΕΙΟΣ ΚΑΡΑΜΗΤΣΑΝΗΣ (Πρόεδρος της Ελληνικής Ένωσης Κινουμένων Σχεδίων):** Σας ευχαριστώ πολύ, όχι, έχω καλυφθεί, δεν θέλω να κάνω μια δεύτερη τοποθέτηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να κάνουμε μία τελευταία προσπάθεια να συνδεθούμε με την κυρία Μελά.

Μας ακούτε κυρία Μελά; Μπορείτε να μιλήσετε; Δυστυχώς, δεν σας ακούμε. Σας παρακαλώ στείλτε μας την τοποθέτησή σας, με υπόμνημα, να την καταχωρήσουμε στα πρακτικά και να τη διανείμουμε στους Βουλευτές και στα Κόμματα.

Ολοκληρώθηκε η δεύτερη συνεδρίαση της Επιτροπής μας, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κέντρο Πολιτισμού και Δημιουργίας «Ακροπόλ» και άλλες διατάξεις».

Στις 13.00΄, θα συνεχίσουμε με την τρίτη συνεδρίαση, επί των άρθρων.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Πασχαλίδης Ιωάννης, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βασιλικός Βασίλειος (Βασίλης), Βέττα Καλλιόπη, Μάρκου Κωνσταντίνος, Ζαχαριάδης Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Ασημακοπούλου Σοφία – Χάιδω και Γρηγοριάδης Κλέων.

Τέλος και περί ώρα 12.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**